
הצעת חוק משק הגז הטבעי, התשס"א-2001


היו"ר אברהם פורז:

	מר שטרן, דחיתם את מועד המכרז ל-31 בדצמבר?

שוקי שטרן:

	דחינו ל-17 בדצמבר.

היו"ר אברהם פורז:

	אם כבר דוחים, למה לא דוחים בעוד איזה חודש?

שוקי שטרן:

	אנחנו לא רוצים לדחות יותר מידי כי העניין דחוף. 

אתי בנדלר:

	אדוני היושב-ראש, ביקשת בדיקה שלנו לעניין אפשרות השרים לאצול מסמכותם עכב שינוי בתנאי הרשיון. לא הבנו אם שאלתך כוונה להליך של שמיעת הצדדים או להליך של קבלת ההחלטה. 

היו"ר אברהם פורז:

	האם יכול להיות שאדם אחד שומע ואחר מקבל את ההחלטה?

אתי בנדלר:

	ודאי, הוא מביא את ממצאי השימוע.

היו"ר אברהם פורז:

	זה לא כל כך טוב.

שרון גלעד:

	זה נעשה הרבה.

היו"ר אברהם פורז:

	זה נעשה הרבה, אבל אז כל השימוע זה לצאת ידי חובה. אם כבר מישהו שמע, אז ניתן לו אפשרות להחליט. 

ורדית רז:

	אנחנו מציעים בסעיף 17(ב) לומר "השרים או מי שהם הסמיכו לכך", כלומר לתת את האופציה לשרים לאצול את סמכותם.

היו"ר אברהם פורז:

	הייתי רוצה שמי ששמע הוא שיחליט.

אתי בנדלר:

	הדברים חייבים להאמר במפורש.

היו"ר אברהם פורז:

	הייתי רוצה שמי ששמע הוא שיחליט, כי אחרת יוצא שמי ששמע לא החליט ומי שהחליט לא שמע. אני מכיר את זה שמעבירים לשר שעסוק מעל לראש חוברת, ובסוף כתוב שממליצים לו לא לקבל את הטענה. 

ורדית רז:

	סעיף 19(א) אושר בכפוף לכך שנוסיף סעיף בנוסח סעיף 58 לחוק משק החשמל בנוגע לשעת חירום.

שרון גלעד:

	ואז בעל הרשיון כן נשאר.

ורדית רז:

	בסעיף 19(א) ביקשת למחוק את המילים "לבעל הרשיון", כדי שהשר יוכל לתת הוראות לכל אחד. אנחנו חשבנו שזה מרחיק לכת והצענו להשאיר את סעיף 19(א) כמות שהוא, רק להוסיף סעיף בנוסח סעיף 58 לחוק משק החשמל, שהכותרת שלו היא "שעת חירום". הסעיף הזה מסמיך את השר, באישור הממשלה, להכריז על שעת חירום במשק הגז הטבעי, ולקבוע הוראות שיחולו על הפעלת משק הגז הטבעי בשעת חירום. ההוראות האלה יכולות להיות מכוונות לכל אחד.

היו"ר אברהם פורז:

	מהי שעת חירום? האם כשבעל הרשיון הפסיק וזה יכול לגרום נזק כלכלי זה שעת חירום?

ורדית רז:

	כאשר תהיה איזו שהיא בעיה בבעל הרשיון עצמו, השר יפנה לסעיף 19. 

היו"ר אברהם פורז:

	נעזוב את שעת החירום הביטחונית.

שרון גלעד:

	מדובר על שעת חירום במשק הגז, לאו דווקא ביטחונית. יכולה להיות אי אספקה מאיזו שהיא סיבה.

היו"ר אברהם פורז:

	אני לא יודע אם זה הופך את זה לשעת חירום. נניח שצריך לעשות מעקף, לנתק קטע של צינור ולהכנס לאדמה של מישהו אחר, מדוע שהשר לא יוכל לתת הוראות כאלה? צריך לאפשר לשר לתת הוראות לגורמים אחרים.

ורדית רז:

	יש כאן פגיעה בזכויות הפרט.

היו"ר אברהם פורז:

	אבל הכל מטעמי סבירות, ענייניות.

ורדית רז:

	אנחנו עדיין סבורים שזה מרחיק לכת.

היו"ר אברהם פורז:

	אתם לא סומכים על השר שהוא לא ינצל את סמכותו?

ורדית רז:

	אנחנו בהחלט סומכים. אין לנו התנגדות עקרונית לשינוי הזה, אנחנו מוכנים לקבל אותו, אבל אנחנו עדיין חושבים שהוועדה צריכה לשקול את זה.

היו"ר אברהם פורז:

	צריך לתת אפשרות כזאת.

שרון גלעד:

	אחר כך יש סעיפים של כניסה למקרקעין, הקמה ותיקון..

היו"ר אברהם פורז:

	אם יסתבר, אחרי שנדון בכל הסעיפים האחרים, שהסעיף הזה לא נחוץ, תזכירו לי את זה. כרגע אני רוצה לאפשר לשר לתת הוראות גם לגורמים נוספים.

שרון גלעד:

	שם יש אפשרויות ערר לצד ג'.

היו"ר אברהם פורז:

	גם פה צריך לתת לכל מי שעלול להיפגע את האפשרות לערער, אבל אין לחזות את הנולד ואני לא רוצה לצמצם. אני יוצא מהנחה שהשר פועל בשיקול דעת ובסבירות. 

שרון גלעד:

	כשנגיע לסעיפי המקרקעין נראה אם לא כיסינו את כל הכניסות האפשריות. אנחנו לא נעשה את הסעיף של שעת חירום אם תחשוב שהסעיפים האחרים לא מסדירים. 

היו"ר אברהם פורז:

	למה לא?



אתי בנדלר:

	אין טעם, כי הסמכות כאן כוללת את שעת החירום.

היו"ר אברהם פורז:

	בהנחה שזה מקיף את הכל אז לא, אבל תבדקו אתם כי עדיף לי שתהיה סמכות וישקלו אלף פעם לפני שמשתמשים בה. העדר סמכות נותן אפשרות לסחיטה. תמיד הממשלה יכולה להתקין תקנות לשעת חירום לפי הדינים הכלליים.

ורדית רז:

	(ב) "הופסקה פעילותו של בעל רשיון או ראה המנהל, כי קיים חשש ממשי שבעל רשיון לא יוכל להמשיך לקיים את פעילותו רשאי הוא, באישור השר, למנות ממונה לביצוע הפעילות עד לחלוף העילה שגרמה לחשש האמור או עד להענקת רשיון לאחר שימשיך את הפעילות ושאליו יועברו נכסים של בעל הרשיון כאמור בסעיף 20, ולקבוע את תפקידיו וסמכויותיו של הממונה (בסעיף זה – הממונה)".

היו"ר אברהם פורז:

	אני חושב שנאשר את הסעיף הזה.

ורדית רז:

	(ג) "מינוי הממונה ייעשה לאחר שניתנה לבעל הרשיון הזדמנות להשמיע את טענותיו, אלא אם כן הנסיבות מחייבות, לדעת המנהל, מינוי דחוף".

היו"ר אברהם פורז:

	האם יש אפשרות לערער על זה במקרה וזה נעשה בצורה כזאת?

ורדית רז:

	אפשר לעתור לבג"ץ.

היו"ר אברהם פורז:

	בסדר.

ורדית רז:

	(ד) "לממונה יהיו כל הסמכויות הדרושות להבטחת ביצוע הפעילות, לרבות הסמכויות הדרושות לניהולה של החברה בעלת הרשיון, וכל עובדי החברה יהיו חייבים למלא אחר הוראותיו, הכל בכפוף להוראות שייתן לו המנהל".

ג'ק סמית:

	אני חושב שהניסוח של הניהול של החברה יכול לגרום לאי בהירות לגבי מי מחליט מה לעשות בחברה.  

היו"ר אברהם פורז:

	התשובה היא לא.

ג'ק סמית:

	אני מבקש להבהיר את הנקודה הזאת. אני מפנה אתכם להסדר שנקבע בחוק הפיקוח על עסקי ביטוח, ששם במקרה של מינוי מנהל מורשה יש אמירה מפורשת שהוא בא במקום הדירקטוריון. 

יעקב ברנט:

	מדובר פה על החלפת המנהלים בחברה?

היו"ר אברהם פורז:

	זה כמו כונס נכסים.

יעקב ברנט:

	בסדר, אבל הוא צריך להפעיל את המתקן.

היו"ר אברהם פורז:

	באמצעות העובדים. הוא בא בנעלי החברה במובן זה שהוא מפעיל אותה במקום ההנהלה הקודמת, אבל הוא לא חלק מהנהלת החברה במובן של דיני החברות. אולי במקרים מסויימים כן. יכול להיות שהתחייבויות שהוא לקח על עצמו מחייבות את החברה, אני לא יודע. 

יעקב ברנט:

	האם הוא מפעיל את החברה או את המתקנים שלה?

היו"ר אברהם פורז:

	יכול להיות שהוא יפעיל את החברה כי הוא מפעיל את החשב שלה ואת הנהלת החשבונות. 

יעקב ברנט:

	אבל יכול להיות שבמקביל מונה לחברה כונס נכסים.

היו"ר אברהם פורז:

	יכול להיות שיש פה התנגשות בין דינים שונים, שהחברה מצד אחד, במובן המשפט האזרחי, היא במצב מול איגרת חוב, ופה, מצד שני, היא מול המדינה. יש פה אולי איזו שהיא התנגשות. 

יעקב ברנט:

	הכוונה היתה שהוא יפעיל את המתקן. מצידי שיקח קבלן חיצוני, יכנס פנימה ויחליף את כל המתקנים. 

היו"ר אברהם פורז:

	אנחנו מאפשרים שיהיה מן כינוס נכסים מיוחד במינו בגלל האינטרס הציבורי. בדרך כלל בכינוס נכסים, פרט לנושה החברה, את אף אחד זה לא מעניין. הממונה פה בא בנעלי החברה. יכול להיות שבמקביל ימונה מישהו בתחום המשפט האזרחי כדי לגבות חובות או דברים כאלה.  

יעקב ברנט:

	החשש שלנו הוא במישור של המימון. 

ג'ק סמית:

	אני הפניתי לחוק הפיקוח על עסקי ביטוח, ששם יש אותו מושג של מינוי מנהל מורשה שיש לו את כל הסמכויות. המחוקק כבר התמודד עם הסוגייה הזאת. 

שרון גלעד:

	יש את זה גם בחוק הבזק.

היו"ר אברהם פורז:

	אני מבקש שתבדקו את ההסדרים שקיימים בחוק הפיקוח על עסקי ביטוח. המטרה היא שיהיה גורם אחד שימונה.  הוא ידאג לאינטרס הציבורי וגם לאינטרסים אחרים. אני מקווה שלא יהיו שניים. 

חנן מלצר:

	אפשר בסיטואציה כזאת לכתוב "רשאי הוא, באישור השר, או בהתייעצות עם הנושים".

היו"ר אברהם פורז:

	לא. הוא לא יודע מי הנושים.

חנן מלצר:

	בהתייעצות עם הנושים.

היו"ר אברהם פורז:

	יבדקו את זה. יכול להיות שעד שהוא יתייעץ עם כל הנושים לא יהיה גז חודשיים. 

ורדית רז:

	(ה) "מינויו של ממונה יהיה לתקופה שיקבע המנהל ושלא תעלה על שנה אחת; המנהל, באישור השר, רשאי להאריך את המינוי לתקפות נוספות שלא יעלו על שלושה חודשים בכל פעם, וכן להחליף את הממונה בכל עת".

היו"ר אברהם פורז:

	למה רק שלושה חודשים?

ורדית רז:

	זאת סמכות קיצונית. 

היו"ר אברהם פורז:

	אני מניח שאפשר להאריך  לתקופה של שישה חודשים. 


ורדית רז:

	20(א) "בסעיף זה, "נכסים" – מיתקני גז ונכסים אחרים, בין שהם מוחשיים ובין שאינם מוחשיים, הדרושים להפעלת מיתקני הגז". אתה ביקשת שנבדוק את המונח "נכס מוחשי". אנחנו ראינו שזה כן מופיע בלפחות 5 דברי חקיקה.

היו"ר אברהם פורז:

	קניין רוחני זה נכס בלתי מוחשי?

ורדית רז:

	כן. (ב) "בוטל רשיון, או פג תוקפו ולא הוארך, או מונה לבעל הרשיון מפרק או מפרק זמני, או מונה כונס נכסים לבעל הרשיון או לנכסיו העיקריים, לא יועברו לאחר נכסים ששימשו לפעילותו, לא תוקנה בהם זכות שימוש, ולא ישתמש בהם אחר, אלא באישור המנהל, ובתנאים שיקבע כדי להבטיח את רציפות הפעילות".

היו"ר אברהם פורז:

	אושר.

ורדית רז:

	(ג) "ניתן רשיון במקום רשיון שבוטל או שפג תוקפו ולא הוארך, יעביר בעל הרשיון הקודם לבעל הרשיון החדש את הנכסים אשר המנהל קבע, לפי בקשת בעלי הרשיון החדש או בהסכמתו, שהם ראויים לשימוש ודרושים לצורך המשך הפעילות ולמילוי חובותיו של בעל הרשיון החדש".

היו"ר אברהם פורז:

	אנחנו צריכים את ההחלטה של ועדת שרים לגבי המדיניות של הממשלה. מתי היא תתקבל?

ג'יי אפשטיין:

	החוק קובע שני מצבים: גם העברה ללא תמורה וגם העברה עם תמורה.

היו"ר אברהם פורז:

	ביקשתי שהממשלה תחליט החלטה ערכית אם בתום תקופת הזכיון הרכוש הזה הוא רכוש המדינה והיא נותנת אותו הלאה לזכיין הבא, או לא. קיבלתי את דברי השר ליברמן שהממשלה לא תפעיל את זה בעצמה. האם כשזה הופך לקניין הציבור הציבור מוכר את זה הלאה, או שיש עדיין זכות קניין כלשהי בידי בעל הזיכיון שפג תוקפו, דהיינו יש לו זכות לקבל תמורה עבור הערך הכלכלי של מה שנותר באדמה? התמודדנו עם זה בחוק הכבלים. צריכה להתקבל פה החלטה ערכית, שיש לה משמעות כלכלית רצינית. 

ג'יי אפשטיין:

	החוק מקבל את האפשרות הזאת.

היו"ר אברהם פורז:

	החוק לא אומר ,לדעתי, בצורה ברורה לגבי זכות הקניין. זה צריך להיאמר בצורה ברורה. אם הכוונה שזה עובר לקניין המדינה, צריך לכתוב: "בתום התקופה הנכסים יעברו למדינה". אחר כך בא סעיף האומר שהמדינה תעביר לזה ולזה ובעל הזכיון הישן יעביר לחדש. הוא לא מעביר את הקניין שלו. לכאורה זה גם הדין לגבי קרקע שניתנה בחכירה. יש אפשרות אחרת, שאומרת שבתום תקופת הזכיון התשתית עוברת לבעל הזכיון החדש כנגד תמורה. ככל שתקבעו שלזכיין בתום התקופה יש זכות לקבל תמורה עבור ההשקעות, גם בתום ה-30 שנה, לדעתי אתם מגדילים את האטרקטיביות של המכרז. זאת החלטה כלכלית, תקבלו אותה אתם. 

ג'יי אפשטיין:

	בהצעת החוק כתוב, שהרשיון יקבע את הפרטים לגבי התשלום. 

היו"ר אברהם פורז:

	זאת החלטה שאני רוצה שהכנסת תקבע.

ג'יי אפשטיין:

	לגבי הכדאיות הכלכלית עשיתי חישוב מהיר על 12% תשואה. מיליון דולר בעוד  30 שנה שווה היום פחות מ-30 אלף.

היו"ר אברהם פורז:

	ההנחה היא שלא משקיעים כלום באותה תקופה. מה עם התחזוקה? מה עם החלפת קווים במהלך התקופה?

ג'יי אפשטיין:

	אם אנחנו נכנסים להסדר ספציפי שמעוגן בהצעת הרשיון, אז יש הבחנה במכרז הנוכחי בין נכסים שהם ידועים מראש, שהם חלק מההצעה ומחייבים את הזכיין לקנות אותם ושערך הספרים שלהם הוא 0, ובין נכסים שמחליטים עליהם לאחר תקופת המכרז ומשקיעים אותם במהלך ה-30 שנה ושערך הספרים הוא לא 0.

היו"ר אברהם פורז:

	מי אמר?

ג'יי אפשטיין:

	בדברי ההסבר.

היו"ר אברהם פורז:
	
	זה לא מה שכתוב פה. תקבלו החלטה ערכית ולפי זה ננסח.

דרורה ליפשיץ:

	זה לאו דווקא החלטה של ועדת שרים, זה יכול להיות החלטה של מנכ"לים.

היו"ר אברהם פורז:

	אני העברתי את זה להחלטת הממשלה. 

ורדית רז:

	יש פה שתי שאלות נפרדות: האם הוא יקבל תמורה או לא יקבל תמורה, והאם הנכסים צריכים לעבור דרך המדינה לפני שהם מגיעים לבעל הרשיון.

היו"ר אברהם פורז:

	הם לא עוברים דרך המדינה במובן זה שאף פקיד של משרד התשתיות לא הולך לחבק את הצינור כדי להוכיח בעלות.  באופן לא מוחשי זה עובר לקניין המדינה.

ורדית רז:

	הבעיה היא, שזה יכול להטיל כל מיני סוגי אחריות על המדינה.

היו"ר אברהם פורז:

	הגברת רז, אי אפשר למכור נכס אלא אם זה שייך למוכר. גם המדינה לא יכולה להוציא למכרז ולתת למישהו אחר צינורות או תשתיות שאחר בנה, אלא אם הם קניינה של המדינה.

ורדית רז:

	המדינה מעניקה זכות להפעיל מערכת הולכה, כאשר הקווים לא חייבים להיות שלה.

היו"ר אברהם פורז:

	על סמך מה המדינה גובה כסף על הערך של זה במכרז החדש?

ורדית רז:

	כי היא מעניקה למתמודד זכות להפעיל מערכת הולכה בלעדית במדינת ישראל.

היו"ר אברהם פורז:

	ונתנה לו תשתית. מה יהיה אם יבוא הזכיין הישן ויגיד "אוקיי, לא חידשתם לי את הזכיון, בסדר גמור, אל תגעו בצינורות לי, שהזכיין החדש יסלול מחדש".

ורדית רז:

	אנחנו מדברים על פרוייקט B.O.T. זה חלק מתנאי הזכיון שלו.

היו"ר אברהם פורז:

	מה זה ה-T? 

ורדית רז:

	Transfer.

היו"ר אברהם פורז:

	למי?

ורדית רז:

	אף אחד לא אומר שזה transfer למדינה. Transfer גם יכול להיות לבעל רשיון חדש או למי שהמדינה תורה.

היו"ר אברהם פורז:

	זה עובר לקניין המדינה והמדינה מוכרת את זה מחדש כשזה רכוש שלה.

נעמי בלומנטל:

	חבר הכנסת פורז, מה אתה מצפה שנעביר בוועדת השרים?

היו"ר אברהם פורז:

	בגמר התקופה הדבר הזה הופך לרכוש המדינה ואנשים ישלמו יותר כי יש כבר תשתית קיימת.

נעמי בלומנטל:

	היית מצפה מהמדינה  להחליט אם היא לא לוקחת את הנכס לאחר תום הרישוי, או שזה עובר ישר לחברה אחרת שקיבלה את הרשיון החדש?

היו"ר אברהם פורז:

	המדינה נותנת שני דברים: א. היא נותנת את הזכות באופן בלעדי. ב. היא נותנת אפשרות להשתמש בצינורות. היא לא יכולה לתת לו את האפשרות להשתמש  אלא אם היא אומרת שזה שייך לה. הישן חייב למכור לחדש את התשתית במחיר מסויים.

אתי בנדלר:

	והחדש חייב לרכוש את זה.

היו"ר אברהם פורז:

	יש הבדל כלכלי עצום, כי בגמר התקופה, בתום 30 השנה, מערכת שתוחזקה היטב שווה מאות מיליוני דולרים.

נעמי בלומנטל:

	המדינה מעבירה את הזיכיון לחברה אחרת על ידי מכרז. החברה החדשה צריכה להתדיין עם החברה הקודמת.

היו"ר אברהם פורז:

	היא לא תתדיין, כי החברה הקודמת יכולה להגיד לה "אל תגעי בצינורות שלי".

נעמי בלומנטל:

	היא לא תוכל, מכיוון שאין לה זיכיון.

היו"ר אברהם פורז:

	לפי מה שכתוב פה, העברה היא ללא תמורה.

נעמי בלומנטל:

	חבר הכנסת פורז, לא בהכרח.

ורדית רז:

	אבל משאירים את ההחלטה לרשיון. החוק לא צריך לקבוע את זה.

היו"ר אברהם פורז:

	אני לא רוצה את זה ברשיון, אני רוצה שהכנסת תקבע עמדה, שיהיה ברור מה אתם רוצים. קודם כל תביאו את עמדת הממשלה. אם אני אחת מהחברות המתמודדות ואני יודע שנגמרת תקופה, עדיין אני יכול לקבל סכום לא קטן עבור התשתית הזאת.

דרורה ליפשיץ:

	השאלה אם זה עובר דרך המדינה היא שאלה "טכנית".

היו"ר אברהם פורז:

	היא לא עוברת דרך המדינה במובן זה שפקיד ממשלתי ישים חותמת על הצינור.

דרורה ליפשיץ:

	השאלה המרכזית היא אם כן צריכה להיות תמורה או לא צריכה להיות תמורה. אם אנחנו רוצים לתת אפשרות אמיתית להתמודד במכרז לבעל הזיכיון הראשון, צריך שהתנאים שלו יהיו שווים וצריך שהוא לא יקבל תמורה על זה. 

היו"ר אברהם פורז:

	אם הוא משתמש בעצמו אין לו למי לשלם, אבל אם אחר זכה הוא משלם לו. 

דוידה לחמן-מסר:

	יש כאן שאלה של איך תהיה המערכת הזאת: האם היא תהיה שווה או לא שווה.

היו"ר אברהם פורז:

	היא חייבת להיות שווה אם היא צריכה לעבוד עד היום האחרון.

דוידה לחמן-מסר:

	בוא נחליט מה: האם הכל, חלק, באיזו רמה. 

היו"ר אברהם פורז:

	אני רוצה שתביאו לי עמדת ממשלה.

דוידה לחמן-מסר:

	אבל אין לנו צפי. 

נעמי בלומנטל:

	חבר הכנסת פורז  מבקש את עמדת הממשלה לעניין הזה.



דוידה לחמן-מסר:

	כאשר אמרנו בתשתית הכבלים שבעל הזכיון החדש חייב למכור אותה תמורת מחיר סביר, חשבנו שמדובר בתשתית כבלים. מתברר, שמדובר בחוטי זהב, כי חוץ משידורי כבלים הם יכולים להעביר הכל: טלפוניה, אינטרנט. כאשר השאלה היתה אם בעל הזכיון החדש צריך לשלם את התמורה פחות ערך סביר, נשאלה השאלה: של מה התשתית הזאת. נכון לעכשיו השאירו את זה לשיקול דעת. לקראת סוף תקופת הזכיון יבוא בעל הזכיון ויאמר: "נכון, אתם זכאים לקבל את זה חזרה ,אבל אני חושב שזה שווה כסף". האם אוטומטית אין לו זכות לטעון את זה? אני לא יכולה לצפות היום מה יהיה בעוד 30 שנה.

היו"ר אברהם פורז:

	מה זה B.O.T?

דוידה לחמן-מסר:

	Build Operate Transfer.

היו"ר אברהם פורז:

	To whom?

דוידה לחמן-מסר:

	זה יכול להיות איך שרוצים. זה לא דבר חוקתי. הT הוא למי שצריך להפעיל אותה. אם המדינה היא המפעילה, אז המדינה היא המפעילה. אם אדוני אומר שזה עובר למדינה ומהמדינה לבעל הזכיון החדש, מה אני עושה עם מס? אני צריכה לפתור את כל העברות האלה למדינה ולחדש? לא. הT הוא למפעיל החדש. לא יכול להיות שהT הוא למדינה, אלא אם אנחנו קובעים את זה.

היו"ר אברהם פורז:

	למדינה מותר לגבות תמורה עבור התשתית שעברה למפעיל החדש?

שוקי שטרן:

	כן. המתכונת של B.O.T  ל-30 שנה מאפשרת לבעל הזכיון להחזיר את ההשקעה שלו ולהרוויח במהלך 30 שנה. במידה ונחליט אם הוא יקבל תמורה נוספת, אנחנו נשלם פעמיים לאותו זכיין. 

היו"ר אברהם פורז:

	אתה אף פעם לא יכול לדעת, כי המחיר יכול להתבטא במכרז.

שוקי שטרן:

	זה יכול להיות 3 פעמים. את הטרנספר הזה לא צריך לכלול בחיוב במחיר. לא כדאי היום להגיד בחוק איך הטרנספר יתבצע.

היו"ר אברהם פורז:

	זכה מישהו חדש בתום התקופה, הוא צריך לשלם עבור זה שיש חוט באדמה?



דוידה לחמן-מסר:

	על הזכות להפעיל, לא עבור התשתית.

אתי בנדלר:

	מה עם התשתית?

היו"ר אברהם פורז:

	בואי נניח שבא החדש ואומר "אתם יודעים מה, אני לא רוצה להשתמש בכלל בחוטים הישנים".

דוידה לחמן-מסר:

	זכותו.

היו"ר אברהם פורז:

	אז זה זכותו והוא לא צריך לשלם כלום. אבל נניח שהוא אומר שהוא רוצה להשתמש בתשתית הישנה, למי הוא משלם?

דוידה לחמן-מסר:

	לנו הוא משלם.

היו"ר אברהם פורז:

	זאת אומרת שאת מוכרת משהו שהגיע אליך בתום התקופה. אני מבקש לקבל את עמדת הממשלה.

דוידה לחמן-מסר:

	זאת עמדת הממשלה.

היו"ר אברהם פורז:

	אני מבקש לקבל עמדה ברורה: האם בתום התקופה בעל הזכיון הישן, שזכיונו פג והפסיד את הזכיון, זכאי לקבל תמורה כלשהי מהזכיין החדש או איננו זכאי. 

רנל יופה-כהן:

	הסעיף הזה מתייחס גם למצב שבוטל הרשיון.

היו"ר אברהם פורז:

	את צודקת. מר שטרן, צריך לדעת מה קורה בכל האורך.

דוידה לחמן-מסר:

	יכולים להיות הסדרים שונים: הסדר שונה לאמצע והסדר שונה לסוף.

היו"ר אברהם פורז:

	אני לא אמרתי. נניח שבאמצע התקופה אחת החברות כשלה, נפלה, התפרקה, קרו לה צרות צרורות..

דוידה לחמן-מסר:
	
	יש לה כונס נכסים.

היו"ר אברהם פורז:

	האם על מה שהיא השקיעה היא מקבלת איזה שהוא החזר? אני רוצה שזה יהיה כתוב בחוק.

שוקי שטרן:

	אנחנו נביא את עמדת הממשלה.

נועם גולדשטיין:

	זה יוצר מצב שמי שיתמחר את המערכת יקח מחיר מלא.

דוידה לחמן-מסר:

	גם ככה הוא יקח, כי הוא יודע שבסוף התקופה זה 0.

נועם גולדשטיין:

	הוא לוקח עכשיו ל-30 שנה. הוא אומר "בסוף ה-30 שנה מי יודע מי תהיה הממשלה ,מי יהיה השר ומה יהיה החוק, אני צריך להחזיר את המערכת עם רווח סביר".  אם ייקבע מראש שהוא צריך לקבל את המחיר המלא, הוא יקח מחיר מלא. ההשפעה היא לא זניחה. אם לוקחים 12%, אולי, אבל על שאר הזכיון שהוא לוקח זה לא 12% כי זה תשתית. אם אתה לוקח 6%, למשל, על 30 שנה, זה כבר 17%. זה משפיע במרכיב של העלות ב-17%. זה כלי מאוד משמעותי בעלות, זה לא דבר זניח. אם הממשלה רוצה שבסוף זה יהיה מחיר מלא, היא צריכה להגיד עכשיו את המחיר המלא, כדי שכולם ידעו לעשות את התמחיר שלהם.

היו"ר אברהם פורז:

	תגיד לי, המכרז בנוי על מי שמוליך הכי זול קוב גז?

שוקי שטרן:

	נכון. 

היו"ר אברהם פורז:

	אם אני יודע שבגמר התקופה התשתית הזאת תהיה שווה 100 מיליון דולר ואני אוכל להרשות לעצמי במכרז להציע מחיר יותר נמוך פר הולכת קוב, אני מוריד את המחיר.

דרורה ליפשיץ:

	כתוב שהקביעות תהיינה מראש. ב20(ה) כתוב: "זכויות בנכסים שייקבע לגביהם מראש בתנאי הרשיון כי יועברו בלא תמורה, יועברו כאמור בסעיף זה בלא תמורה. ו(1) זכויות בנכסים שייקבע לגביהם מראש בתנאי הרשיון כי יועברו בתמורה, יהיה בעל הרשיון זכאי לתשלום בעדם בהתאם לכללים שנקבעו לעניין זה ברשיון;" לא מדברים על בדיעבד, מדברים על מראש.

דוידה לחמן-מסר:

	הרשיון הוא אחרי המכרז או אחרי המכרז?

היו"ר אברהם פורז:

	גברת ליפשיץ, אני לא מסכים שתגידו לנו שהכל יהיה כתוב ברשיון. אני רוצה לדעת מה מדיניותכם. 

דרורה ליפשיץ:

	זאת שאלה אחרת. 

היו"ר אברהם פורז:

	אני רוצה לדעת מה הקונספציה הכלכלית שעומדת ביסוד העניין. אחרי שנדע מה הקונספציה, אנחנו נוכל ממנה לגזור את הניסוחים.

שמשון ברוקמן:

	אנחנו מוטרדים מהתשתית ל-30 שנה. אולי יקבע, אדוני, תשואה מקסימאלית על ההון של המונופול הזה.

היו"ר אברהם פורז:

	איך אני יכול?

דוידה לחמן-מסר:

	כמו שעל שלכם?

שמשוון ברוקמן:

	בדיוק כמו שלנו. אני מציע שזה יהיה בדיוק כמו מה שחברת חשמל עושה. אז נהיה הרבה יותר רגועים, כי לא ישנה אם יעבירו את זה עם תמורה או בלי תמורה. 

היו"ר אברהם פורז:

	גם אם הייתי רוצה זה לא יצא, כי יש מכרז שכל אחד קובע את המחיר שלו.

שמשון ברוקמן:

	תקבע תשואת גג.

היו"ר אברהם פורז:

	מרוב תשואת גג אני גם אקבע לו איך הוא יתמודד.

דוידה לחמן-מסר:

	אדוני מבין שיש כאן שאלה כלכלית מאוד מעניינת: האם אדם כאשר הוא ניגש למכרז והוא יודע שהזכיון שלו ל-12 שנה, בונה על סכום התמורה שהוא יקבל חזרה, או שמראש, כמו באיגרת חוב,..?

היו"ר אברהם פורז:

	אדם שמתחיל לעשות ביטוח חיים בגיל 20, האקטוארים לוקחים בחשבון שהוא יחיה עד גיל 65.

דוידה לחמן-מסר:

	אקטואריה ומימון זה עדיין לא אותו דבר.

ישראל קוזולוב:

	לדעתי, הנקודה היא מה שאמרת בישיבה הקודמת: מה יהיה ב-10, 15 השנים האחרונות של הרשיון. אם מישהו יודע שהוא יקבל תמורה 0, הוא לא יטפל במערכת, ולכן כדאי שיהיה כתוב בחוק שבהסכם בין הממשלה לבעל הרשיון ניתן לעשות כל מיני הכרעות.

דוידה לחמן-מסר:

	מתי עושים את זה? מראש, או ב-10 השנים האחרונות?

ישראל קוזולוב:

	עולה מיליונים של דולרים בשביל למסור מערכת תקינה.

היו"ר אברהם פורז:

	מה שאתה אומר לגמרי נכון. בהנחה שהמדינה תחליט שבתום התקופה זה עובר לבעלותה, צריך יהיה למצוא איזה שהוא הסדר של איזו שהיא מערכת שמאפשרת למדינה לומר לזכיין "את מה שתשקיע עכשיו תקבל בחזרה".

דוידה לחמן-מסר:

	אתה מסכים איתי שזה לא מראש?

היו"ר אברהם פורז:

	לא יודע.

עמית מור:

	סעיף 20(ד) מתייחס לסוגיית השמישות של המערכת. אנחנו רוצים שתהיה מערכת שמישה. אני יכול להביא הרבה דוגמאות מהרבה מאוד מקומות בעולם שמערכת כזאת פועלת 100 שנה ואפילו 120 שנה על ידי כך שעושים Upgrading. 

היו"ר אברהם פורז:

	הויכוח הזה צריך להיות בממשלה.

עמית מור:

	צריך להגדיר את המושג "שמיש".



דוידה לחמן-מסר:

	גם בחוק נגדיר את זה?

עמית מור:

	ולכן יש לקבוע מנגנון של בוררות שיקבע מהו שמיש.

ורדית רז:

	20(ד),(ה) ו-(ו)(1) קשורים למחלוקת. 21(א) "רשיון או כל חלק ממנו אינו ניתן להעברה, לשעבוד או לעיקול, בכל דרך שהיא". 

יעקב ברנט:

	בדיוק כמו שיש אפשרות לשעבד את הנכסים, באישור או בתנאים שייקבעו, גם את הרשיון צריך לאפשר לשעבד.

היו"ר אברהם פורז:

	רשיונות שניתנים מטעם המדינה לא ניתנים לעיקול.

ורדית רז:

	(ב) "ערבויות והתחייבויות שהמציא בעל רשיון או בעל שליטה בו לפי סעיף 16(ב)(2), וכספים שנתקבלו ממימושן, אינם ניתנים לעיקול או לשעבוד".

יעקב ברנט:

	מדובר על זכיון שיהפוך לרשיון. זכיון בדרך כלל כן ניתן לשיעבוד.

היו"ר אברהם פורז:

	לא. 

ורדית רז:

	(ג) "מיתקני גז של בעל הרשיון וכן נכסים שנקבעו ברשיון כדרושים לביצוע הפעילות לפי הוראות הרשיון, אינם ניתנים להעברה, לשעבוד או לעיקול, בכל דרך שהיא, אלא באישור המנהל בכתב ומראש ובתנאים שיקבע".

היו"ר אברהם פורז:

	בסדר.

ורדית רז:

	(ד) "פעולה שנעשתה בניגוד להוראות סעיף זה בטלה, ובית המשפט לא יורה על הקניית זכות במיתקן או בנכס כאמור בסעיף קטן (ג) לאדם אחר; מי שקיבל לידיו מיתקן גז או נכס כאמור חייב להשיבו לבעל הרשיון, ובעל הרשיון ישיב לו את מה שקיבל תמורתו או את שוויו; קבע המנהל כי השבת מיתקן הגז או הנכס אינה אפשרית בנסיבות העניין, ישיב מי שקיבל את מיתקן הגז או הנכס את שוויו לבעל הרשיון".


היו"ר אברהם פורז:

	מדוע צריך את הסייפה?

דרורה ליפשיץ:

	דרך המלך היא שאתה מחזיר את מה שקיבלת, לא את שוויו. הסייפה מדברת על כך שאם אי אפשר להחזיר את מה שקיבלת, אתה מחזיר את שוויו. 

היו"ר אברהם פורז:

	אני מוחק את כל הסייפה הזאת כי היא מיותרת, היא נכנסת לכל המשפט הפרטי. 

דרורה ליפשיץ:

	בדרך כלל בית המשפט מבקש שהמחוקק יביע את דעתו ויגיד מה קורה, לא יסתפק בזה שהוא אומר "העיסקה בטלה".

היו"ר אברהם פורז:

	אני יצרן של מגופים לגז וקיבלתי הזמנה מחברה שקיבלה את הזכיון ל-1000 יחידות כאלה. בא האדם למקום, הניח את הארגזים והוא לא מקבל כסף, האם הוא צריך להשאיר אותם במקום?

אתי בנדלר:

	לא הועברה הבעלות. 

היו"ר אברהם פורז:

	הגברת לחמן-מסר, תסבירי לי למה לא מספיק לומר "פעולה שנעשתה בניגוד להוראות סעיף זה בטלה"?

דוידה לחמן-מסר:

	ראה פסק דין זגורי. בפסק דין זגורי בא בית המשפט ואמר: "אין די שהמחוקק יגיד שעיסקה בטלה, מן הראוי שיבהיר מה תוצאות הבטלות". מדוע? כי התרת שיקול הדעת לבית המשפט כאן היא לא לעניין. לפיכך אמרנו: "אדוני בית המשפט, אתה לא יכול להורות על הקניית הנכס לפורז ושפורז ישלם את התמורה לבעל הרשיון, אנחנו חייבים להחזיר את הנכס כי הוא נחוץ לנו לתפעול הצינור". לכן, לא די בלומר שהעיסקה היא בטלה, אלא חייבים אנו לומר שבית המשפט יורה על השבת הנכס למפעיל הצינור.

היו"ר אברהם פורז:
	
	איך השבת הנכס? הוא לא לקח את זה ממנו.

דוידה לחמן-מסר:

	הוא לקח. הוא העביר לו את זה.

היו"ר אברהם פורז:

	אני נוטה לאשר את זה, למרות שלדעתי אפשר להגיע לאותה תוצאה גם בדרכים אחרות.

ישראל קוזולוב:

	אני מניח שלא בכוונה התעלמנו מהעניין המסחרי העיקרי של הסעיף הזה. הדבר היחידי שהסעיף הזה מאפשר זה משכון להכנסה עתידית. חברת החשמל מפיצה infloating deventures charge על הנכסים, האם אנחנו רוצים להשאר עם המגבלה הזאת, שלמעשה נותנת ריבית יותר גבוהה על הdeventures?

דוידה לחמן-מסר:

	כל חברה שיש לה נכסים חיוניים, שיש לציבור חשיבות בשאלה שהם יופעלו, לא יכולה לשעבד אותם אלא באישור השר הרלוונטי. אותו דבר כיוונו לגבי חברת בזק. שתי החברות קיבלו אישורי השרים, וכולם הציעו איגרות חוב בכל השווקים הידועים בעולם. נקודת המוצא זה "אל תעשה לי איגרת חוב ושיעבוד צף, לפני שנראה מיהו המשעבד". הדו-שיח כאן קיים. נקודת המוצא היא איסור והצורך באישור.

דרורה ליפשיץ:

	כל שיעבוד דורש מחדש את האישור.

היו"ר אברהם פורז:

	אני מניח שאם זה עבד לגבי מקומות אחרים, זה יעבוד גם פה.

ורדית רז:

	(ה) "בעל הרשיון יפעל לרישומן בפנקסים ובמרשמים המתנהלים לפי כל דין של המגבלות האמורות בסעיף קטן (ג) לגבי הנכסים שעליהם הן חלות, וימציא למנהל אישורים על הרישומים שבוצעו".

היו"ר אברהם פורז:

	יש פה בעיה רצינית. אם לא יתבצע רישום, צד (ג) יוכל להגיד שהוא לא ידע?

דוידה לחמן-מסר:

	אז הוא ב(ד) מקבל את הכסף.

היו"ר אברהם פורז:

	אז ניתן לו הגנה?

דוידה לחמן-מסר:

	לא, כי ב(ד) הוא מקבל את הכסף. בשביל זה היה חשוב להשאיר את (ד) כמות שהוא.

היו"ר אברהם פורז:

	אולי בכל זאת יש לומר "גם אם לא בוצע הרישום ואין בזה כדי לפגוע".

דוידה לחמן-מסר:

	אי אפשר. אנחנו לא ניצור חוק משכון ספציפי לצינורות גז.



היו"ר אברהם פורז:

	אבל למה לך לתת טענת הגנה נוספת?

אתי בנדלר:
	
	"מבלי לפגוע בהוראות סעיף קטן (ד) יפעל בעל הרשיון.."

היו"ר אברהם פורז:
	
	אוקיי. 

יעקב ברנט:

	פרוייקט ההולכה ימומן בחלקו על ידי בנקים. הבנקים האלה צריכים לקבל זכויות  להכנס לנעלי בעל הרשיון.

היו"ר אברהם פורז:

	לשיטתך, זה בלתי אפשרי? הסעיף הזה שולל את זה?

יעקב ברנט:

	לשיטתי, כרגע, קיים ספק אם תחת ההוראות האלה הדבר הזה אפשרי.

היו"ר אברהם פורז:

	זה כמו כונס מפעיל.

דוידה לחמן-מסר:

	אנחנו עשינו את ההסדרים האלה בכל חוקי התשתיות.

היו"ר אברהם פורז:

	כשאדבר בכנסת ואציג את החוק, אני אומר שככל שמדובר בכשלון של התאגיד ויהיה כונס מפעיל מטעם הבנקים שיפעיל את התאגיד בלי שהציבור ייפגע, לא תהיה שום סיבה למדינה להכנס פנימה. המדינה נכנסת רק כשמול הציבור נוצר הכשל.

יעקב ברנט:

	איך זה חי עם 21(א)? זה ללכת בין הטיפות. איך בדיוק כונס מפעיל מפעיל אם אסור לשעבד, לעקל בכל דרך שהיא?

דוידה לחמן-מסר:

	מה עושה הכונס? הכונס נכנס לנעלי החברה, הוא פועל בשם החברה. 

ורדית רז:

	22(א) "לא ירכוש אדם ולא יחזיק שליטה או אמצעי שליטה בבעל רשיון בניגוד להוראות לפי סעיף 8, או הוראות שנקבעו לפי סעיף קטן (ב); המחזיק שליטה או אמצעי שליטה בבעל רשיון לא יעבירם לאחר בניגוד להוראות ללפי סעיף 8, או בניגוד להוראות שנקבעו לפי סעיף קטן (ב)".

.

היו"ר אברהם פורז:

	הלאה.

ורדית רז:

	(ב) "השר רשאי לקבוע בתקנות או ברשיון תנאים והגבלות (בסעיף זה – הוראות) להעברה או לרכישה של שליטה ושל אמצעי שליטה בבעל רשיון, ולשעבוד של אמצעי שליטה כאמור, ככל הדרוש לדעתו להבטיח את ענינם של הצרכנים ולשמירה על הוראות לפי סעיף 8; נקבע כאמור כי העברה, רכישה או שעבוד טעונים אישור, תהיה סמכות האישור נתונה לשר בכפוף להסכמת המועצה".

היו"ר אברהם פורז:

	בסדר.

ורדית רז:

	(ג) "המחזיק באמצעי שליטה בניגוד להוראות לפי סעיף 8 או להוראות שנקבעו לפי סעיף קטן (ב), אינו רשאי להפעיל את הזכויות מכוחם, אלא לקבל בשלהם דיבדנד בלבד".

דוידה לחמן-מסר:

	אנחנו לא פוגעים בזכות הקניין כולה. דיבדנד - כן, אבל הפעלת זכויות ההצבעה – לא.

היו"ר אברהם פורז:

	ואם אתם מגלים מישהו שחרג, איך אתם מכריחים אותו?

דוידה לחמן-מסר:

	בצו הבזק זה יותר מסובך. הסמכות שורדית הקריאה, היא הסמכות שתקבע בהוראות.

עמית מור:
	
	רבותי, אני חייב לציין שהסעיף הזה לא מספק, מכיוון שעשויים להיות מצבים שבן-לאדן או אחרים, בצורה כזאת או אחרת, ישתלטו על חבילת מניות. המחוקק חייב להכניס סנקציה, שלא תאפשר מצב כזה.

היו"ר אברהם פורז:

	איך היית מנסח את זה?

עמית מור:

	אנחנו סבורים שצריך להכניס פה סנקציה, שלא תאפשר מצב כזה.

היו"ר אברהם פורז:

	איך עושים את זה? אני מציע שלקראת הישיבה הבאה תחשבו על פתרון.

חנן מלצר:

	אפשר לכתוב שהמניות הופכות לרדומות. בחוק הבנקאות אומרים, שאפשר למנות בסיטואציות כאלה כונס על אותן מניות, זאת אומרת מישהו מחזיק פיזית מניה אבל בפועל כל הזכויות כבר לא שלו אלא באמצעות הכונס. 

דוידה לחמן-מסר:

	מניות רדומות זה לא פתרון, כי מניות רדומות זה כשהחברה רוכשת את מניותיה. סברנו ששלילת הזכות מדיבידנד עלולה להיות למעלה מן הנדרש. פה באה המדינה ומפקיעה זכות מאדם אחר, שיכול להיות שהוא קנה אותה בבורסה רק הוא לא ידע. 

	לגבי הנושא של כונס, השארנו לשר לאפשר לקבוע הוראות בשיעבודים. חשבנו לא לכתוב את אמצעי המניעה כנגד רכישת שליטה עויינת, כי אנחנו לא יכולים לצפות את כל המקרים. זאת הסיבה ש השארנו את זה בסעיף 21(ב): "השר רשאי לקבוע בתקנות".

רנל יופה-כהן:

	לפי דעתי  הסעיף הזה לא מונע מבן-לאדן או מגוף עויין לרכוש שליטה.

היו"ר אברהם פורז:

	אנחנו כרגע נאמר "שהמחזיק באמצעי שלטה בניגוד להוראות סעיף 8 או להוראות שנקבעו לפי סעיף קטן (ב), אינו רשאי להפעיל את הזכויות מכוחם". אנחנו מוחקים את המילים "אלא לקבל בשלהם דיבידנד".

ורדית רז:
	
	(ד) "השר רשאי לקבוע בתקנות או ברשיון כי שינוי או ארגון מחדש בבעל הרשיון, לרבות מיזוג, פיצול, פשרה, הסדר או פירוק מרצון ,טעונים אישור השר בכפוף להסכמת המועצה".

עמית מור:

	הנושא של השינוי הוא רחב מידי, צריך להגביל אותו שלא תתערב הממשלה.

היו"ר אברהם פורז:

	נכתוב את המילים "בתקנות באישור ועדת הכלכלה".

דוידה לחמן-מסר:

	אפשר להגיד "כמשמעותו בחוק החברות".

אתי בנדלר:

	זה אישור ספציפי, שהוא קצת בעייתי.

דרורה ליפשיץ:

	זה קשור לפעולה מסויימת. אין כאן תקנות.

היו"ר אברהם פורז:

	אתם רוצים בתקנות או ברשיון?

ורדית רז:

	יש שתי אפשרויות. אם השר ירצה לקבוע משהו כללי הוא יקבע את זה בתקנות, ואם אתם רוצים אז הוא יביא את זה לאישור ועדת הכלכלה.

היו"ר אברהם פורז:

	הוא יכול לקבוע את זה גם בדיעבד, אחרי שניתן הרשיון?

ורדית רז:

	לא, זה חלק מתנאי הרשיון.

היו"ר אברהם פורז:

	אבל תקנה הוא יכול להתקין גם אחרי שניתן הרשיון.

דרורה ליפשיץ:

	הוא יכול לקבוע את זה בדיעבד.

דוידה לחמן-מסר:

	לי לא איכפת להבהיר לאדוני ולכתוב "שינוי או אירגון כמשמעותו בחוק החברות".

היו"ר אברהם פורז:
	
	זה בתקנות או ברשיון?

אתי בנדלר:

	גם וגם. 

היו"ר אברהם פורז:

	אוקיי, קיבלתי.

ורדית רז:

	(ה) (1)"בעל עניין בבעל רשיון ידווח לבעל הרשיון על הקניית זכו לאחר באמצעי השליטה שבהחזקתו או בחלקם; לעניין זה, "בעל עניין" – כהגדרתו בחוק ניירות ערך, התשכ"ח-1968; (2) בעל רשיון ידווח למנהל, לפי מיטב ידיעתו, על כל שינוי בפרטים החייבים רישום במרשם בעלי המניות שלו, וכן על כל מידע אחר שקיבל לפי פסקה (1); (3) דיווח כאמור בסעיף קטן זה ייעשה מיד ולא יאוחר מ-5 ימי עסקים לאחר מועד הקניית הזכות כאמור בפסקה (1) או לאחר שנודע לבעל הרשיון השינוי כאמור בפסקאות (19 ו-(2), לפי העניין".

אלון רווה:

	5 ימים זה לא זמן מקובל לדיווח?

דוידה לחמן-מסר:

	זה ארוך מידי. אפשר 3?

אתי בנדלר:

	מיד ולא יאוחר מ-5 זה די מגוחך. זה או מיד או לא יאוחר מ-5. 

דוידה לחמן-מסר:

	5 ימים זה המון. 

היו"ר אברהם פורז:

	אתם מציעים לנו 5 ימים, אחר כך אתם מסבירים למה זה ארוך מידי.

דרורה ליפשיץ:

	החובה הראשונה היא מיד.

דוידה לחמן-מסר:

	אני מבקשת שזה יהיה לא יאוחר מ-3 ימים. 

היו"ר אברהם פורז:
	
	אוקיי, תוך 3 ימים. 

ורדית רז:

	(ו) "קביעות השר לפי סעיף זה שלא נקבעו מראש בתנאי הרשיון, ייעשו לאחר שניתנה לבעלי הרשיונות הנוגעים בדבר הזדמנות להשמיע את טענותיהם".

היו"ר אברהם פורז:

	הלאה.

ורדית רז:

	לנושא המקרקעין אנחנו רוצים להזמין לכאן כמה אנשים שעסקו וניסחו את הפרקים האלה. חשבנו לדלג על פרק ג' ולעבור לפרק ד'.

היו"ר אברהם פורז:

	בסדר.

ורדית רז:
	
	אנחנו מכינים בסעיף 29 ניסוח משופר לגבי הopen access. אנחנו נביא את הניסוח הזה לאישור הוועדה.

דוידה לחמן-מסר:

	לאחר התייעצות עם הממונה. אנחנו נפיץ אותו לכל החברים. 



ורדית רז:

	30. "לא יתנה בעל רשיון מתן שירות בקניית שירות אחר או גז ממנו או מאדם אחר או באי רכישת שירות או גז מאדם אחר; ואולם אם הוכח לפני המועצה כי קיים קשר עסקי סביר בין השירות המבוקש לבין קיום התנאי, רשאית המועצה לאשר את התנאי".

היו"ר אברהם פורז:

	אוקיי, הלאה.

ורדית רז:

	31. "טען צרכן או מי שמבקש להיות צרכן כי בעל רשיון אינו מקיים את הוראות סעיפים 29 או 30, רשאי הוא לפנות למנהל שיכריע במחלוקת; המנהל יעביר למועצה העתק מן הפנייה מיד ולא יאוחר מ-5 ימי עסקים מיום קבלת הפניה, והמועצה רשאית בתוך 14 ימים לקבוע כי ההכרעה במחלוקת תיעשה על ידי המועצה או ועדת משנה שתמנה לעניין זה, במקום המנהל".

ג'ק סמית:

	אנחנו העברנו לכבוד היושב-ראש הצעה להוספת סעיף חדש לחוק, שיעגן את הזכות של צרכנים מהותיים לדרוש התחברות לקו ההולכה. 

ורדית רז:

	זה יטופל בסעיף 29 בנוסח החדש שלו.

היו"ר אברהם פורז:

	איך מפעלי ים-המלח מבטיחים שבעל הזכיון יגיע אליהם?

שוקי שטרן:

	אנחנו צריכים לדעת שמפעלי ים המלח הם צרכן יחסית גדול במשק הישראלי.

היו"ר אברהם פורז:

	הם מודיעים לך שהם רוצים גז באופן דחוף. מה אז?

שוקי שטרן:

	במידה וזה יהיה בתוך התוכנית של בעל הרשיון, אז כמובן יגיע הגז בהתאם לתוכנית.

היו"ר אברהם פורז:

	ואם לא יהיה?

שוקי שטרן:

	במידה ולא יגיע, יפנו מפעלי ים המלח לבעל הזכיון ויגידו "אנא, תקים לנו מערכת".

היו"ר אברהם פורז:

	והוא יגיד "לא רוצה".

שוקי שטרן:

	אם הוא יגיד "לא כדאי להקים את המערכת הזאת", הם יפנו למנהל שיהיה לפי החוק הזה והוא זה שיכריע במחלוקת.

איתן כבל:

	זאת אומרת שהוא לא יקים.

שוקי שטרן:

	אין חובה לבעל הרשיון להגיע לכל מקום בארץ.

היו"ר אברהם פורז:

	כשבעל הזכיון אומר לא, האם זה ברור לו שיש גוף ציבורי שיכול להכריח אותו?

שוקי שטרן:

	בוודאי. במידה והתנאים של מפעלי ים המלח הם התנאים הרגילים לכל צינור הולכה, דהיינו ישנה כמות של גז שזורמת בצינור והיא מחזירה את ההשקעה בהתאם לתנאים של בעל הרשיון..

היו"ר אברהם פורז:

	אם היא מחזירה את ההשקעה, אז הוא לא צריך אותך.

שוקי שטרן:

	לדעת המנהל, לא לדעת בעל הרשיון.

היו"ר אברהם פורז:

	גם זה לא שיקול.

שוקי שטרן:

	זה השיקול.

דוידה לחמן-מסר:

	אתה נותן לכי"ל את היכולת להכתיב מחירים.

היו"ר אברהם פורז:

	מה הסמכות של המנהל להכריח אותו לעשות דבר לא כלכלי?

שוקי שטרן:

	זה לאו דווקא לא כלכלי, כי אחד יכול לראות את זה בצורה כזאת ואחר בצורה אחרת. המנהל הוא זה שמכריע. 



היו"ר אברהם פורז:

	מה השיקול של המנהל? האם המנהל יכול לומר "למרות שזה לא כלכלי לך, תעשה את זה במחיר הפסד"?

שוקי שטרן:

	הוא יכול, אבל הוא צריך לשנות את התנאים שלו בהתאם. אם יגידו לו להגיע לאילת, ואין כלכליות של גז טבעי באילת, הוא צריך לשנות את התעריף של בעל הרשיון.

היו"ר אברהם פורז:

	מה פירוש? שהוא יוכל להעלות את המחיר בכל הארץ כדי לספק? זאת האפשרות?

שוקי שטרן:

	כן.

ורדית רז:

	ההסדר בזכיון הוא יותר מחמיר ממה ששמענו עד עכשיו.

היו"ר אברהם פורז:

	מה כתוב בחוק? 

ורדית רז:

	בנושא הזה עוסק סעיף 29, שאת הנוסח שלו אנחנו נביא. אנחנו נציע, כמובן בהסכמה עם הממונה על ההגבלים, להטיל חובה על בעל הרשיון לתת שירותים באמצעות המתקנים והמערכת שיקים, וזאת ללא אפליה.

היו"ר אברהם פורז:

	זה הוא רוצה ממילא.

ורדית רז:

	בעל רשיון ההולכה חייב לחבר למערכת ההולכה כל צרכן שמבקש חיבור למערכת ההולכה, בהתאם לתנאי הרשיון שלו. מה הרשיון שלו יגיד? ברגע שהוא מקבל בקשה לחיבור למערכת ההולכה, הוא חייב לחבר את אותו צרכן או חברת חלוקה למערכת ההולכה. החובה הזאת היא חובה טוטאלית, למעט אם החיבור יגרום לו להפר דין. אי אפשר לסרב לבקשה בגלל שזה לא משתלם כלכלית. את ההחזר של העלות של אותה שלוחה הוא יקבל באחת משתי דרכים, כאשר מי שמחליט על זה זה המנהל והמועצה. אם יש מחלוקת לגבי העלות של אותה שלוחה, אז הולכים לבוררות. אפילו אם הולכים לבוררות, זה לא משפיע על החובה להקים את אותה שלוחה.

היו"ר אברהם פורז:

	החובה לחבר היא לא טוטאלית ואבסולוטית.

ורדית רז:

	החובה היא כן טוטאלית.

היו"ר אברהם פורז:

	זה ברור שאם אני מגיע אליו הוא חייב לחבר אותי. השאלה היא לאן הוא צריך להגיע. בעל הזכיון החליט שכלכלית להגיע לים המלח לא כדאי לו. מפעלי ים המלח פונים אל הממונה ומבקשים מהממונה לחייב אותו. הממונה יכול לחייב אותו, נכון?

ורדית רז:

	הממונה יכול לחייב אותו.

היו"ר אברהם פורז:

	מה השיקול? הרי הוא יגיד "אני הולך להפסיד כסף על זה". 

ורדית רז:

	את העלות של השלוחה הזאת אפשר להחזיר לבעל הזכיון בשתי דרכים: או דרך העמסה על התעריף הארצי, או דרך זה שאותו צרכן ישלם לבעל הרשיון את העלות.

היו"ר אברהם פורז:

	בקביעת הממונה?

ורדית רז:

	בקביעת הממונה. הממונה יחליט אם נכון להטיל את העלות של אותה שלוחה על כלל המשק, או להטיל את זה על הצרכן.

דוידה לחמן-מסר:

	ואם הצרכן לא רוצה לשלם?

היו"ר אברהם פורז:

	אם הממונה מחליט שהוא צריך לשלם והוא לא רוצה, אז אין לו. 

היו"ר אברהם פורז:

	איפה זה יהיה כתוב? ברשיון?

ורדית רז:

	זה יהיה כתוב בסעיף שנציע לך.

היו"ר אברהם פורז:

	צריך שיהיה סעיף שאומר את כל הדברים האלה בצורה מפורשת ביותר.

ג'ק סמית:

	לא מתקבלת על הדעת האפשרות לחייב את מי שביקש את החיבור לשאת בעלות החיבור. העיקרון בחוק אומר שאין אפליה בין צרכנים ויש תעריף הולכה אחיד. אנחנו הצענו שזה יוגבל רק לצרכנים שצורכים מעל כמות מסויימת.

 היו"ר אברהם פורז:

	נכתוב את הכמות בחוק?

ג'ק סמית:

	זה כתוב. בהצעת החוק המקורית הגדירו פלח מסויים של צרכנים מהותיים.

היו"ר אברהם פורז:

	מר שטרן, האם זה לא יותר הגון לומר בחוק למתמודדים במכרז "תדעו לכם שכל מי שצורך מכמות מסויימת תצטרכו לחבר אותו, בלי שיקול הדעת של הממונה"

שוקי שטרן:

	התנאים של החיבור אינם תלויים רק בכמות שהוא צורך. גם המרחק והמיקום שלו במערכת הם דברים חשובים. נקודות היציאה של מערכת הלחץ הגבוה ידועות ומתוכננות בתמ"א 37.

היו"ר אברהם פורז:

	אתם יוצרים פה אי בהירות, משום שהמתמודד במכרז לא יודע כמה יהיו כאלה בסוף, מה הממונה יחליט.

שוקי שטרן:

	מאחר ואנחנו חושבים שהשוק יוכל לעשות את זה טוב יותר מכל אחד מאיתנו, תוכנית הפיתוח, תוכנית ההקמה והאופטימיזציה של היקף המערכת הם חלק מהתנאים במכרז.

רנל יופה-כהן:

	אנחנו לא מצאנו מקום בעולם שכל הצרכנים משלמים תעריף אחד. ניקח לדוגמה את נושא הולכת החשמל, שיש צרכנים גדולים, קטנים ובינוניים. איך זה עולה על הדעת שאנחנו עם הכמויות שלנו, עם הצרכים נשלם כמו מאפיה בירושלים? אנחנו, עם שבעת האתרים שלנו, והמאפיה בירושלים, צרכנים שווים, אין אפליה. בכל פסקי הדין האפליה היא בין שווים. איך יכול להיות שאין תעריף סקטוריאלי? המכרז היום אומר שיש 4 מצבים בהם מותר לבעל הרשיון לסרב לעשות הארכה ואף אחד מהם הוא לא כלכלי. זה כתוב היום בתנאי הרשיון. מה שאותנו מדאיג זה אם הוא לא מגיע. אין שיקול דעת לשר או למנהל או לגוף אחר למנות מישהו אחר.

חנן מלצר:

	הדברים האלה הם הדברים המהותיים ביותר, ולכן ההסדר לא מתאים ברשיון ולא במכרז אלא בחוק. נותנים כאן בלעדיות. אם נותנים למישהו בלעדיות, כנגד הבלעדיות יש חובה. הנוסח שאני מציע: "לבעל רשיון לא תהיה זכות בלעדית לעסוק בהולכה כאמור; יהיה חייב לדאוג כי מערכת ההולכה תגיע לכל צרכן שיבקש לצרוך גז מבעל חזקה או מספק כלשהו, בעיתוי הנדרש על ידם". מה קורה עם הוא מפר את החובה? אם הוא מפר את החובה, או מודיע שמסיבות כלכליות הוא לא רוצה, אז יש זכות לצרכן או לספק הגז למצוא איזו שהיא אלטרנטיבה. בכבלים, למשל, כשהם היו צריכים להגיע למקומות מרוחקים הם לא הגיעו. מה קורה בהפרה?

דוידה לחמן-מסר:

	ביטול רשיון.



חנן מלצר:

	זה לא מספיק.

עמית מור:

	אם יש הפרה אז יש לממשלה אפשרות לבטל את הזכיון. הזכיין שייבחר יחוייב לתנאים המפורטים בהסכם הזכיון שלו. חשוב להבין שתשתית גז לא נבנית ביום אחד. יש פה מבחן כדאיות כלכלית.

אלון רווה:

	הממשלה קיבלה החלטה עקרונית שהתעריפים אחידים. 

דב באסל:

	התעשייה הישראלית לא יכולה להערך לנושא הזה מבלי שתדע שישנה ודאות לקבלת הגז. התעשייה הכימית לא יכולה לעמוד בדרישות הסביבתיות מבלי שהיא תשתמש בגז הטבעי. הנושא של המאפיה הוא לא דוגמה רלוונטית, כי תהיה הגדרה מי הוא צרכן מהותי.

היו"ר אברהם פורז:

	אתם יכולים להביא לי הגדרה שלכם מה זה צרכן מהותי?

דוידה לחמן-מסר:

	אנחנו רוצים לבוא לפה בשבוע הבא עם עמדה בנושא הזה.

ג'ק סמית:

	בחוזה הזיכיון יש חריג שקובע מתי אפשר לסרב לבקשת ההתחברות של הצרכן. אחד מהחריגים אומר שהצרכן לא מוכן להתקשר להסכם האחיד שנקבע במכרז, כי זה תנאי שהצרכן לא יכול לעמוד בו. ההסכם האחיד מתאים לחברת החשמל, לא לצרכנים אחרים.

היו"ר אברהם פורז:

	האם אנחנו אומרים שיש את התשתית הבסיסית והממונה יכול לכפות על הזכיין לחבר מקום זה או אחר כנגד הסדר כזה או אחר, קרי: העלאת התעריפים לכולם? האם אתם קובעים שצרכן משמעותי הוא מעל כמות מסויימת? מה קורה בתקופת הביניים? בהנחה שהזכיין אומר למפעלי ים המלח "בעוד 5 שנים אני מגיע אליך" ויש לו מפעל מגנזיום שבעוד 5 שנים הוא יהיה בפשיטת רגל טוטאלית, מה הוא עושה בתקופת הביניים כאשר האנרגיה בתחום המגנזיום היא קריטית? האם אפשר במקרה הזה לכפות על הזכיין להאיץ את הקצב? בהנחה שיש הפרה, האם אתה מאפשר לאלתר משהו? זה מסוג הדברים שעליכם לתת את הדעת עליהם.

שוקי שטרן:

	תינתן תשובה.

אברהם פאר:

	במכרז  מבקשים מהמתמודדים להסביר מהי המערכת שהם הולכים לבנות, לאן הם מגיעים ומה הכמות המינימאלית שהמערכת יכולה להעביר. כרגע, לפי עניות דעתי, הזכיין יבנה את המערכת המינימאלית כי יש המון נקודות של אי ודאות.  

היו"ר אברהם פורז:

	אין תנאים מינימאלים במכרז?

שוקי שטרן:

	יש תנאים מינימאלים של כמות של הזרמה של גז.

היו"ר אברהם פורז:

	אני מבין שעל קוטר קטן עם לחץ גדול מעבירים יותר.

שוקי שטרן:

	זאת אפשרות אחת. אני מניח שלא יבנו את המינימום. 

אברהם פאר:

	הם עלולים לבנות מערכת שמתאימה לתוכנית המינימום של חברת החשמל.

היו"ר אברהם פורז:

	מה הפתרון?

אברהם פאר:

	צריך לדרוש במכרז שהזכיין יבנה לכמות שחוזים אותה למשך 15 שנה, למשל 10 bcm לשנה.

שוקי שטרן:

	ומי ישלם את זה?

אברהם פאר:

	זאת בדיוק השאלה.

היו"ר אברהם פורז:

	האם יכולה להיות סיטואציה שבעוד 10 שנים הצינור לא יספיק להעביר את הקיבולת ואז הזכיין יהיה חייב לעשות אפ-גרייד?

שוקי שטרן:	

	יכולה להיות סיטואציה שבעוד 10 שנים יצטרכו לעשות אפ-גרייד של המערכת.

היו"ר אברהם פורז:

	ויש חובה כזאת?

שוקי שטרן:

	אם הכמויות של הגז יהיו כאלה שזורמות במערכת, הוא יהיה חייב לעשות אפ-גרייד.

היו"ר אברהם פורז:

	איפה זה כתוב?

שוקי שטרן:

	יש הסדרים בזיכיון ובמכרז.

היו"ר אברהם פורז:

	הגברת רז, איפה כתוב שהוא חייב יהיה לעשות אפ-גרייד כדי לספק תמיד, בכל עת, את כל הביקושים?

אברהם פאר:

	צריכים להבין שבגז יש תחרות. אם לא יהיה כדאי לצרכן לקנות את הגז הוא לא יקנה. 

היו"ר אברהם פורז:

	מר שטרן אומר בצורה מוצדקת שקוטר זה כסף, ואתה לא יכול היום, כשאתה לא יודע את הביקושים הצפויים באופן מוחלט..

אברהם פאר:

	יודעים.

היו"ר אברהם פורז:

	הוא לא יודע. הוא לא יכול לבוא אליהם ולומר "תעשו קוטר כזה וכזה כי אולי זה יהיה גדול מידי".

שוקי שטרן:
	
	עלולים להגיע לתעריפי הולכה מאוד גבוהים, שימנעו מעבר לצריכה של גז טבעי. לכן, השיקול העיקרי הוא שיקול עסקי לגבי האופטימיזציה של מתי להשקיע.

היו"ר אברהם פורז:

	רבותי, אני רוצה סעיף האומר בצורה מפורשת שהזכיין חייב להעביר את כל הביקושים שיש. אם הוא יצטרך לעשות אפ-גרייד של המערכת לא תהיה לו ברירה אלא לעשות את זה.

ג'ינה כהן:

	כדי להוציא את הגז שלנו מהים, אנחנו חייבים לדעת שיש צינור שיכול להביא את הכמות הנדרשת לכל הצרכנים.

שוקי שטרן:

	אתם מוכנים להתחייב על כמות ומקום אליו אתם רוצים להזמין את הגז?

היו"ר אברהם פורז:

	יהיה סעיף שיאמר שאם יתברר בעתיד שיש ביקושים לגז, הזכיין יצטרך להעביר את כל הכמות שצריך. 

ורדית רז:

	במסגרת סעיף 29 אנחנו נטפל בכל הסוגיות.

היו"ר אברהם פורז:

	אני רוצה את זה ברחל בתך הקטנה.

ורדית רז:

	בסדר, נציע נוסח.

אברהם פאר:

	בכל העולם בנו מערכות, שעכשיו, אחרי 50 או 60 שנה, הן עדיין עובדות. לא יעלה על הדעת שמישהו בעוד 10 שנים יקים מערכת מקבילה. זה לא יקרה. 

היו"ר אברהם פורז:

	לא חייבים להקים מערכת מקבילה לכל האורך, אפשר בכמה נקודות קריטיות להגביר את הלחץ.

ורדית רז:

	32. "השר רשאי לקבוע בתקנות או ברשיון הולכה הוראות בעניין מתן שירותי הולכה לצורך ייצוא גז טבעי מישראל או העברת גז טבעי בין שני מקומות שמחוץ לישראל דרך שטח ישראל.  33. (א) תעריפים שיגבה בעל רשיון, וכל עדכון שלהם, ייקבעו בידי בעל הרשיון הנוגע בדבר בהתאם לכללים שייקבע ברשיונו, באישור המועצה".

היו"ר אברהם פורז:

	זה שיטת עדכון התעריפים?

ורדית רז:

	כן. התעריף הראשוני נקבע במכרז כתוצאה מהתחרות.

היו"ר אברהם פורז:

	ומה יהיה כתוב הלאה?

ורדית רז:

	לגבי 10 השנים הראשונות הזכיון קובע שהתעריף ישאר כמו שהוא נקבע במכרז, למעט הצמדות.

שוקי שטרן:

	התעריף ל-10 השנים הראשונות ייקבע במכרז וישאר קבוע לכל אורך התקופה, למעט הצמדות שיהיו לתעריף באותה תקופה.




היו"ר אברהם פורז:

	ואחרי זה?

שוקי שטרן:

	לאחר מכן ייקבעו תעריפים אחת ל-5 שנים, בהתאם לעלויות של הקמת המערכת, התוספות שיבוצעו בה ושיעורי התשואה במכרז. על סמך כל הדברים האלה ישונו התעריפים מעת לעת.

היו"ר אברהם פורז:

	על ידי מי?

שוקי שטרן:

	זה אחד מתפקידי המועצה שתוקם על פי החוק הזה.

היו"ר אברהם פורז:

	אני מבקש את זה בחקיקה ראשית.

שרון גלעד:

	אולי תרצה לעשות את זה אחר כך אחרת בנוגע לרשיון אחר.

היו"ר אברהם פורז:

	לא איכפת לי שאלו יהיו התנאים לגבי תקופת הזיכיונות הראשונה. אני רוצה לדעת מה אני מאשר.

שרון גלעד:

	זה גם מאוד תלוי בהצעות שיובאו עכשיו.

היו"ר אברהם פורז:

	תביאו את הפירוט.

שוקי שטרן:

	כמובן שאת שיעור התשואה לא נקבע בחוק.

אתי בנדלר:

	תכתוב ששיעור התשואה יובא בחשבון לצורך קביעת התעריפים. 

היו"ר אברהם פורז:

	יש דבר כזה שהתעריפים משתנים לפי שעות?



שוקי שטרן:

	המערכת היא מערכת מורכבת. אם יהיו בה מספר ספקים והרבה צרכנים, צריך יהיה את כל המערכת הזאת לאזן ביממה, על פני שעות הצריכה ועל פני תקופות השנה. יכולים להיות מצבים שצרכן לוקח גז מתוך המערכת יותר ממה שהוא מכניס לתוך המערכת. בגלל תנאים משתנים יכולים להיות מחירים שיהיה צריך להתאים אותם ליכולת הטכנית שיש לצינור לספק את השירותים האלה. 

איתן כבל:

	האם קיימים עוד סוגי תשלום?

שוקי שטרן:

	המערכת של הגז הטבעי תהיה בהתחלה מערכת יחסית פשוטה. מאוחר יותר היא תהיה מורכבת יותר. ההסדרים בין צרכנים שונים ובין ספקים שונים הם רבים ומגוונים. זה לאו דווקא צרכים, הסדרים או שירותים שמערכת ההולכה תספק. אחד הדברים שמערכת ההולכה יכולה לספק זה balancing. את האיזון של המערכת אפשר לקנות מצרכנים שונים ואפשר לקנות מספקים שונים. אנחנו נתחיל במערכת שתהיה יחסית פשוטה כי היא תשלב שניים או שלושה צרכנים. ההסדרים האלה יהיו בתוך הסכמי ההולכה שיהיו בין הצרכנים, בין הספקים ובין מי שמוביל את הגז במערכת.

איתן כבל:

	האם יש סוגי תשלום נוספים?

שוקי שטרן:

	יכולים להיות עוד תשלומים. מערכת ההולכה ו/או ספקים יכולים למכור או לקנות גז שיש להם בעודפים בתוך המערכת, בהתאם לצרכים של הצרכנים השונים. הם יכולים להגיע להסדרים שהמשמעות שלהם היא כסף. האם זה חלק בסיסי ממערכת ההולכה? יש מקומות שזה חלק בסיסי ממערכת ההולכה ויש מקומות שלא.

היו"ר אברהם פורז:

	זה תעריף לא מפוקח?

שוקי שטרן:

	בשלב זה זה חלק מהסכמי ההולכה. אם הם לא יהיו בתוך הסכמי ההולכה, כמובן שלרגולטור יהיה מה להגיד לגבי אותם תעריפים.

היו"ר אברהם פורז:

	האם זה ברור שיש אפשרות של פיקוח ציבורי במקרה שיש ניצול לרעה של המונופול?

שוקי שטרן:

	בהחלט כן.

אברהם פאר:

	כשמדברים על מחיר גז, זה מאוד נוח אבל זה מאוד מאוד מסובך כי למחיר הגז יש הרבה מאוד מרכיבים שקובעים את מחירו לצרכן. יש, לדוגמה, את הבעיה של ההפרש בין עומס לשפל.  לא ניתן לפקח על זה, כי עם כל אחד ואחד יהיה חוזה פרטני. 

היו"ר אברהם פורז:

	 איך אנחנו מונעים ניצול לרעה של המונופול?

אברהם פאר:

	זאת בעיה. אנחנו בצרה, כי את המערכת הזאת לא ניתן לבנות אם אין מונופול. 

היו"ר אברהם פורז:

אנחנו צריכים למצוא איזו שהיא דרך איך כשיש איזה שהוא שימוש לרעה הרגולטור יוכל להתערב.

שוקי שטרן:

	הכל תחת פיקוח. כל תעריף שהמוביל הזה, שהוא מונפול, גובה, ולא חשוב בגין איזה שירות, נתון לפיקוח.

אתי בנדלר:

	הבעיה שלי היא שאני לא יודעת מה זה תעריפים.

דרורה ליפשיץ:

	יש לך פה הגדרה של תעריף.

אתי בנדלר:

	אז בוא תאשר את ההגדרה.

היו"ר אברהם פורז:

	מה ההגדרה אומרת?

אתי בנדלר:

	"כל סוגי התשלומים שעל צרכנים לשלם לבעל רשיון בעד שירותים שהוא נותן להם על פי רשיונות".

היו"ר אברהם פורז:

	מצויין.

ג'ינה כהן:

	חשוב מאוד שיהיה רגולטור ושתהיה שקיפות על כל התהליך שהוא עושה. המילה "שקיפות" מאוד חשובה.

אתי בנדלר:

	אתה יכול לאשר את 33(א) כי כל התעריפים הם באישור המועצה.



היו"ר אברהם פורז:
	
	הלאה.

ורדית רז:

	(ב) "השר רשאי לקבוע ברשיון כי במועדים שנקבעו בו ייבדקו התעריפים והכללים שבו לעניין תעריפים; נקבע כאמור ברשיון, יבדוק המנהל, במועדים שנקבעו, את התעריפים, ואת הכללים שנקבעו ברשיון לעניין התעריפים, ורשאי הוא, באישור המועצה, לשנותם, והכל בהתאם לכללים שנקבעו ברשיון לעניין זה ולאחר שנתן לבעל הרשיון הזדמנות להשמיע את טענותיו; מיום אישור המועצה יארו את הכללים כפי ששונו לפי סעיף זה ככללים שנקבעו ברשיון, וכל עדכון ושינוי של התעריפים ייעשה בהתאם להוראות סעיף קטן (א) ולשינויים שנקבעו כאמור".

ג'ק סמית:

	כפי שנעשה לגבי סעיפים 17,18 לחוק, אנחנו מבקשים להרחיב את זכות העמידה של הצרכנים שעלולים להיפגע משינוי התעריפים. היציבות חשובה מאוד לצרכנים.

היו"ר אברהם פורז:

	אנחנו נכתוב "ואם מצא כי תהיה פגיעה של ממש במישהו, רשאי הוא לתת אפשרות.." 

ורדית רז:

	(ג) "המנהל יפרסם את התעריפים שאושרו לפי סימן זה ברשומות, ובעל הרשיון יפרסמם כפי שהורה לו המנהל". אנחנו רוצים להוסיף כאן סעיף קטן (ד), בהמשך להערה של היועצת המשפטית של הוועדה בנוגע לסעיף 17(ד). בדקנו את הערה הזאת והחלטנו, כדי להבהיר את המשמעות של הסעיפים האלה, למחוק את סעיף 17(ד) ולהוסיף סעיף (ד) בסעיף 33, שאומר כדלקמן: "על שינוי תעריפים וכללים לעניין תעריפים לפי סעיף זה, לא יחולו הוראות סעיף 17". 

היו"ר אברהם פורז:

	טוב. הלאה.

ורדית רז:

	34(א) "בכל נקודת מעבר בין מערכת הולכה לבין רשת חלוקה או מיתקן גז של צרכן יתקין בעל רשיון ההולכה מיתקן להפחתת לחץ וכן מונה למדידת כמות הגז העובר ממערכת ההולכה לרשת החלוקה או למיתקן הגז של הצרכן". יש לנו איזה שהוא תיקון לסעיף הזה בעקבות זה שאמרו לנו שהמיתקן להפחתת לחץ לא תמיד דרוש.

אתי בנדלר:

	מי יחליט אם זה דרוש? בעל הרשיון? יכולים להיות חילוקי דיעות.

היו"ר אברהם פורז:

	תעשו את זה לפי התוצאה, שהוא חייב לדאוג להכניס את המתקן בלחץ מופחת.

ורדית רז:

	אנחנו נציע נוסח. 34(ב) "בכל נקודת מעבר בין רשת חלוקה לבין מיתקן גז של צרכן יתקין בעל רשיון החלוקה מיתקן להפחתת לחץ וכן מונה למדידת כמות הגז העובר מרשת החלוקה למיתקן הגז של הצרכן". זה סעיף תאום לסעיף קטן (א), רק כאן הוא מדבר על חלוקה. אותה הערה שהערתי קודם תקפה גם לגבי סעיף קטן (ב). 35(א) "המועצה רשאית לקבוע אמות מידה או הוראות בעניין הרמה, הטיב והאיכות של השירותים שעל בעל רשיון לתת לצרכניו, ולהבטחתם ברציפות במשך תקופת הרשיון. (ב) בלי לגרוע מהוראות סעיף קטן (א) רשאית המועצה לקבוע אמות מידה או הוראות בעניינים אלה: (1) פרקי הזמן המרביים לחיבור לרשת חלוקה ולתיקון תקלות ברשת החלוקה; (2) פרקי הזמן המרביים שבהם רשאי בעל רשיון להפסיק אספקת שירותים לצורך תיקונים במערכת הולכה או ברשת חלוקה, וחובתו של בעל רשיון לתת הודעה מראש על הפסקות מתוכננות; (3) המקרים והתנאים שבהם רשאי בעל רשיון להפסיק או לצמצם אספקת שירותים – (א) מטעמי בטיחות; (ב)בשל אי תשלום; (ג) בשל שימוש בלתי תקין במיתקן גז או חבלה במיתקן גז או במונה על ידי הצרכן או מי מטעמו; (4) דרכי טיפול של בעל רשיון בתלונות של צרכנים".

איתן כבל:

	מה זה "רשאית"? הדברים בסעיפים 1,2 ו-3 צריכים להיות ברורים מאליהם.

שוקי שטרן:

	כי אם, למשל, מערכת ההולכה מחברת את הצרכנים במהירות עוד יותר טובה ממה שהמועצה היתה מחייבת אותם.

איתן כבל:

	לא ברורה לי המילה "רשאית". אני חושב שצריכים להיות כלים ברורים. אם המערכת עושה את זה טוב יותר – תבורך.

דוידה לחמן-מסר:

	אנחנו לא היינו רוצים שהרגולטור, קרי המועצה, יתערב אלא אם יש כשל שוק. אם אין דרישה ואין בעיה, אין צורך לקבוע. אמות המידה שהמועצה יכולה לקבוע יכולות להיות פחות טובות מאלה שיסכימו ביניהם הצדדים מבחינה מסחרית. התערבות של מחוקק היא במקום שההתערבות הזאת נדרשת, ולכן הביטוי "רשאית" בא ואומר "יש לך את הסמכות, תפעילי אותה במקום שמבחינה כלכלית ומשקית יש צורך שתפעילי אותה, לא בגלל שאת חייבת להפעיל אותה".

דרורה ליפשיץ:

	אם נדרש להפעיל, אז הרשאי הופך להיות חייב.

אתי בנדלר:

	כל מה שנאמר פה הוא נכון, ובכל זאת יש נושאים שלא ראוי להשאיר לשיקול דעת המועצה: נושא של כשל שוק, אם יש או אין ואם לקבוע כללים. יש כללים אוניברסאליים שצריכים להיות לא במסגרת היחסים בין בעל הרשיון לבין הצרכן שלו.

דוידה לחמן-מסר:

	קחו לדוגמה את חברת בזק, שקבעו לה פרק זמן של 72 שעות כדי לתקן טלפון. בעולם טכנולוגי היא יכולה לתקן תוך 24 שעות. העובדה שקבעו לה מרווח גדול יותר יצרה דבר לא טוב למשק.

אתי בנדלר:

	אמרו 72 מאחר שאנשים חיכו לעיתים שבוע.



רנל יופה-כהן:

	צריך להפריד בין סעיף 35(ב) (1) ו-(2). אנחנו הצרכנים, במיוחד חברת החשמל, מבקשים למחוק את כל סעיף 35(ב)(2) ו-(3), כי כל הנושאים האלה הם נושאים מסחריים. לא מדובר כאן בחוזה עם הצרכן שהוא יכול להפסיק אותו כל יום. אנחנו נכנסים פה לחוזה ל-15 שנה, חוזה ארוך טווח. אם הפסקתי בשל אי תשלום והוא מפסיק את השירות ליום, לשנה או לחודש, זה דבר מסחרי שכבר היום כתוב בעיקרי חוזה ההולכה שלי בתוך המכרז. אם לא מוחקים את הסעיף הזה, אני רוצה סעיף שיסביר מה קורה כאשר יש סתירה בין חוזה הולכה, שבוודאי ידון בכל אחד ואחד מהנושאים האלה, ובין..

אתי בנדלר:

	אפשר לכתוב "שבכללים ניתן יהיה להתנות רק לטובת הצרכן".

רנל יופה-כהן:

	אבל אנחנו טוענים שאלה נושאים מסחריים שאין מקומם בחוק.

דוידה לחמן-מסר:

	עצם מערכת הגז, בניגוד לטלפון, מתפתחת בשני שלבים: השלב הראשון והמרכזי הוא השלב של הצרכנים הגדולים. לצרכנים האלה יש מערכת של מו"מ שיש בסופה כסף, וכל דבר ניתן לכימות בכסף. בהחלט יכול להיות שאמות המידה שייקבעו יהיו לצרכנים מסוגים שונים.

אתי בנדלר:

	כשמדובר בצרכנים גדולים אני לא חוששת מאי איזון ביחסים בינם ובין הספקים, אבל כשיהיו צרכנים בינוניים וקטנים תהיה בעיה.

ורדית רז:

	בזיכיון יש הסכם הולכה מאסטר. על בסיס ההסכם של חברת חשמל אנחנו מכינים הסכם הולכה מאסטר.  כל מי שירצה לקבל שירותי הולכה זה יהיה לפי אותו הסכם, בהתאמות הנדרשות.

נעמי בלומנטל:

	אני חושבת שהניסוח הוא טוב. אנחנו משערים שב-95% מהמקרים זה יעבוד. נגיד שמשהו לא פעל, אז יש לנו את המועצה שהיא רשאית.

ורדית רז:

	עדיין כן יכולה להיות בעיה של סתירה בין אמות המידה שתקבע המועצה להוראות של הסכם ההולכה שיאשר המנהל, ולכן אנחנו, בהסכמה עם משרד המשפטים ומשרד האוצר, חשבנו שכן צריך להוסיף סעיף שיאמר: "ההוראות של סעיף 35(א) ו(ב) יחולו בכפוף להוראות של הסכם הולכה שיאשר המנהל בהתאם לתנאי המכרז". 

היו"ר אברהם פורז:

	את מעלה על דעתך שהמועצה תקבע כללים בניגוד לזה?

ורדית רז:

	אנחנו לא יודעים. אנחנו רואים מה שקורה היום במשק החשמל, שמשרד התשתיות ורשות החשמל לא תמיד מדברים ביניהם. אנחנו רוצים להוסיף סעיף קטן (5) בסעיף 97.

היו"ר אברהם פורז:

	רבותי, חבל לקיים על זה דיונים יותר מידי ממושכים. בדרך כלל המילה "רשאי" היא גם חייב. כשיש כשל אמיתי הוא בדרך כלל חייב להתערב. אם מישהו יעתור לבג"ץ במקרים שהוא יוכיח קיפוח ממשי ויגיד "למה המועצה לא מתקינה כללים", בית המשפט ילך לקראתו.  אם במקרים זניחים, שאין שום משמעות, הוא יגיד "למה לא התקינו כללים", אז יגידו לו "בסדר, זה עובד גם בלי". אנחנו נשאיר את המילה "רשאי".

ורדית רז:

	(ג) "נקבעו ברשיון הוראות בעניינים שבהם נקבעו אמות מידה או הוראות לפי סעיף זה, יחולו במקרה של סתירה ביניהן לבין אלה שנקבעו לפי סעיף זה, ההוראות שבתקנות, יראו את החלתן כשינוי תנאי ברשיון, ויחולו הוראות סעיף 17(ב) ו-(ג)".

היו"ר אברהם פורז:

	הגברת רז, תסבירי לנו את זה.

ורדית רז:

	יש לנו פה תיקון נוסח. אנחנו מסכימים שהנוסח קצת מבלבל. הנוסח יהיה כדלקמן: "נקבעו ברשיון הוראות בעניינים שבהם נקבעו אמות מידה או הוראות לפי סעיף זה, יחולו במקרה של סתירה ביניהן לבין אלה שנקבעו לפי סעיף זה, ההוראות שנקבעו לפי סעיף זה, יראו את החלתן כשינוי תנאי ברשיון.."

דוידה לחמן-מסר:

	ההוראות בתקנות גוברות במקרה של סתירה על ההוראות ברשיון, ואם יש צורך בפיצוי אז יחול ההסדר של 17(ב) ו-(ג).

שרון גלעד:

	ואם הוא רוצה לערער, הוא יכול לערער.

רנל יופה-כהן:
	
	צריך להוציא את העניינים המסחריים. אי אפשר להשאיר דברים פתוחים. זה חוסר ודאות מוחלט. 

היו"ר אברהם פורז:

	הגברת רז, אני מבקש ממך להביא ניסוח מחודש לישיבה הבאה. גברת יופה-כהן, אם את חושבת שבאיזה שהוא שלב אנחנו נכנסים בחוק לנושאים מסחריים תגידי לנו. 

רנל יופה-כהן:

	יש כאן כמה נושאים מסחריים. לדוגמה: "פרקי הזמן המרביים שבהם רשאי בעל הרשיון להפסיק אספקת שירותים". לגבי גז זה דבר מסחרי. 

היו"ר אברהם פורז:

	חברת חשמל דואגת שהוא לא יפסיק אפילו לדקה כי היא חזקה, אבל מה, לאחד קטן יפסיקו לחודשים? זה ברור שהחקיקה הציבורית היא רשת ביטחון, והיא באה רק להחמיר עם בעל הזיכיון ולא להקל איתו. צריך להיות ברור שאם יש מחוייבות של בעל הזיכיון בהסכם, היא גוברת על הנורמה היותר מתירנית הקבועה בחוק. הנורמה הציבורית היא רף תחתון. הגורמים הציבוריים מתערבים במקרה של כשל. ברור שאם בעל הזיכיון רוצה לתת משהו עדיף זה תופס.

ג'ק סמית:

	החקיקה הציבורית היא לא רף תחתון לעומת ההסכם לפי התפיסה של המכרז, היא אותו רף. כיצד? במכרז הם קבעו שאספקת הגז תהיה לפי הסכם מאסטר שסוכם עם חברת החשמל. המצב של חברת החשמל הוא יחסית טוב לעומת צרכנים אחרים, כי במכרז נאמר שכל ההתקשרויות האחרות של הזכיין יהיו לפי הסכם המאסטר, עם שינויים ספציפיים לאופי השימוש באתר. הצרכן המסכן כבול בהסכם חליפה שנתפרה, אולי, במקרה הטוב, לחברת החשמל, הוא לא עונה על דרישות הצרכן. אם אני כצרכן אבוא לבעל רשיון הולכה וארצה להתחבר, הוא לא יתן לי.

ורדית רז:

	המנהל קובע את השינויים לעומת ההסכם שחברת החשמל חתמה עליו.

ג'ק סמית:

	היכולת לעשות שינויים בהסכם המאסטר היא קשיחה מידי. 

היו"ר אברהם פורז:

	אנחנו בדברים האלה נמצאים באי ודאות. צריכים לאפשר לממונה לקבוע הוראות ותנאים נוספים שמטרתם להגן על הצרכן. לא יכול להיות רק דבר שנובע מתוך ההסכם של חברת החשמל. אולי חברת החשמל, בגלל שיש לה מספיק תחנות כוח, יכולה להרשות לעצמה להשבית יחידה אחת שעובדת בגז ולהפעיל איזה משהו פחמי. יכול להיות שלמפעל קטן שמייצר משהו וצריך אנרגיה 24 שעות זה הרבה יותר קריטי מאשר לחברת חשמל. אני לא יכול להגיד שמה שטוב לחברת חשמל טוב בשביל המדינה.

ורדית רז:

	המנהל מאשר את ההסכם שחברת החשמל חותמת עליו. 

היו"ר אברהם פורז:

	הלך החשיבה שלו באותו רגע זה לבדוק את זה מול חברת החשמל. הוא צריך להיות מנהל יוצא דופן בכישוריו כדי לראות את השלכות הרוחב האין סופיות שיכולות להיות. צריך לפתור את הבעיות האלה נקודתית כשהן מתעוררות. צריך לתת, בהתחשב בזה שזה גורם מונופוליסטי, אפשרות למנהל לתת הוראות לתיקון. אני לא מנסח את זה. תבדקו אם דברי מעוגנים בחקיקה. אם לא, צריך לתת למנהל אפשרות להתערב.

שרון גלעד:

	בנוגע למה שכבר הוסדר בהסכם המאסטר, התכוונו שתהיה סמכות לקבוע דברים נוספים ככל שהם לא הוסדרו בהסכם הזה.

היו"ר אברהם פורז:

	אי אפשר להגיד שחברת החשמל יצרה את הרף העליון. בוא נניח שבאו לחברת החשמל ואמרו: "תשמעי, אנחנו מוכנים להוריד לכם המון במחיר, רק תסכימו שעד 10% מהכמות אפשר לתת לכם באיחור". נניח שיש להם עודף גנרציה והם אומרים "שווה לנו בשביל המחיר ללכת על זה". זה לא פותר את הבעיה של הצרכן הקטן. הגברת רז, תגישו נוסח מחודש.


ורדית רז:

	36 (א) "המנהל, בהתייעצות עם המועצה, רשאי לקבוע כללים שיחולו על בעל רשיון בעניינים אלה: (1) התקנת מונים, האופן והתדירות של קריאת מונים ושל משלוח חשבונות; (2) אופן גביית התעריפים, לרבות גביה בשיעורים, וכן סדרי הגביה והתשלום; (3) שיעורי הריבית או הפרשי ההצמדה והריבית שישולמו על איחור בתשלומים לבעל רשיון".

היו"ר אברהם פורז:

	זו רשימה סגורה? תכתבו את המילה "לרבות", אחרת הרשימה סגורה.

ורדית רז:

	(ב) "נקבעו ברשיון הוראות בעניינים האמורים בסעיף זה, יחולו במקרה של סתירה ביניהן לבין הכללים שנקבעו לפי סעיף זה, ההוראות שנקבעו לפי סעיף זה, יראו את החלתם בשינוי תנאי הרשיון ויחולו הוראות סעיף 17(ב) ו-(ג). 37 (א) המנהל יברר את תלונות הציבור בדבר פעולה של בעל הרשיון, שראה בהן ממש, לפי כללים שיקבע השר; בכללים כאמור ייקבע, בין השאר, כי תינתן למי שהתלונה עליו הזדמנות להשיב עליה".

היו"ר אברהם פורז:

	אני מציע למחוק את המילים "לפי כללים שיקבע השר". אתם תסתבכו עם הכללים האלה, לא תצאו מהם. אני מציע להסתפק ב"המנהל יברר את תלונות הציבור בדבר פעולה של בעל הרשיון, שראה בהן ממש".

ורדית רז:

	את המילים "ויתן למי שהתלונה עליו הזדמנות להשיב" אפשר להשאיר.

היו"ר אברהם פורז:

	לא צריך את זה כתוב. המהות קיימת בחוק אחר.

איתן כבל:

	אמנם זה קיים בחוק, אבל אני רוצה שהאפשרות לבוא ולהסביר את הדברים תהיה ברורה. 

היו"ר אברהם פורז:

	אני נותן למנהל אפשרות לקבוע לעצמו את הפרוצדורה של בירור תלונות.

אתי בנדלר:

	זה לא רק פרוצדורה, אדוני היושב-ראש, יש כאן גם מהות. הוא יכול להחליט שסוג מסויים של תלונות הוא לא מקבל.

היו"ר אברהם פורז:

	אם הן טורדניות וקטרניות זכותו לא לקבל.

אתי בנדלר:

	זה הרבה מעבר לטורדניות. הוא יכול להגיד שסוג מסויים הוא לא מקבל.

היו"ר אברהם פורז:

	זה יעמוד במבחן משפטי?

אתי בנדלר:

	סוג מסויים של תלונות הוא לא יברר.

היו"ר אברהם פורז:
	
	זה עודף רגולציה.

אתי בנדלר:
 
	במקום המילה "פעולה" צריכה  להיות המילה "פעילות".

ורדית רז:

	(ב) "המנהל ימסור למועצה אחת לשישה חודשים דין וחשבון על פעילותו בבירור תלונות הציבור". 38. אמות מידה, הוראות וכללים לפי סימן זה, ייקבעו לאחר שהמועצה או המנהל, לפי העניין, ייתנו לבעלי רשיונות ולגורמים וארגונים שלדעת המועצה יש להם נגיעה לעניין הזדמנות להביא לפניהם הצעות ועמדות".

רנל יופה-כהן:

	צריך להוסיף את המילה "לצרכנים".

היו"ר אברהם פורז:

	גורמים ואירגונים זה גם צרכנים. 

ורדית רז:

	אנחנו עוברים לפרק ו'. 54(א) "מוקמת בזה, במשרד התשתית הלאומיות, רשות הגז הטבעי, שתפעל לקידום מטרותיו של חוק זה, תפקח על מילוי הוראות לפי חוק זה ולפי הרשיונות ותמלא את התפקידים שנקבעו לה בחוק זה ושהוטלו עליה לפי כל דין אחר; לרשות יהיו מנהל ומועצה".

חנן מלצר:

	לפי החקיקה הישראלית רשות זה תמיד דבר עצמאי. בדרך כלל זה נקרא מינהלת.

היו"ר אברהם פורז:

	זה עבר את משרד המשפטים?

ורדית רז:

	אנחנו מציעים למחוק את המילים "במשרד התשתיות הלאומיות". הוא צודק, רשות צריכה להיות עצמאית.



דרורה ליפשיץ:

	המדיניות היא לא להקים תאגידים אלא רשות.

היו"ר אברהם פורז:

	הגברת ליפשיץ, האם הרשויות האלה הן יחידות סמך, הן מקבלות תקציב נפרד?

דרורה ליפשיץ:

	יש תקציב נפרד. 

היו"ר אברהם פורז:

	למרות שזה לא תאגיד על פי דין.

אתי בנדלר:

	אז מדוע לא קוראים לזה מינהלה?

דרורה ליפשיץ:

	בגלל שזאת רשות עם סמכות עצמאית.

חנן מלצר:

	צריכה להיות איזו שהיא אחדות בחקיקה. מבחינה עניינית צריכה להיות החלטה לקרוא לזה מינהלת. בסופו של דבר צריכים להתערב רק כשיש כשלי שוק. כשמקימים monster אז הוא מפריע לפעילות הכלכלית השוטפת. אני לא מעיר את זה סתם, יש לנו נסיון. 

היו"ר אברהם פורז:

	הגברת לחמן-מסר, למה זה נקרא רשות?

דוידה לחמן-מסר:

	הרגולציה הישנה נתנה סמכויות לפקידים. באה הרגולציה המודרנית, עם המודל המרכזי שלה שהוא הממונה על ההגבלים העסקיים, ושיקפה מודל חדש שבא לידי ביטוי ברשות החשמל. מה המוטיב המרכזי בניגוד למבנה משרדי הממשלה? המוטיב המרכזי הוא שיש שיקול דעת עצמאי לפקיד או לגוף הממונה על הרגולציה בתחום ולא ניתן ליטול לו את הסמכויות. העובדה שלא ניתן ליטול לו את הסמכויות עוד לא הופכת אותו לתאגיד סטטוטרי. למה במשרד התשתיות? כי אין לי עב"מים. 

היו"ר אברהם פורז:

	למה אתם משתמשים במונחים מטעים? ההנחה היא שרשות היא תאגיד סטטוטורי.

דוידה לחמן-מסר:

	זה כמו רשיונות וזכיונות. זה הכל מילים. אנחנו עכשיו ממעטים מאוד בהקמת תאגידים סטטוטוריים, ומותירים את זה רק למקרים מאוד קיצוניים. השאלה מתי תאגיד סטטוטרי ומתי רשות פנים ממשלתית היא שאלה מעניינת שקבענו לגביה עמדה. 


היו"ר אברהם פורז:

	למה לא לקרוא לזה מינהלת?

דידה לחמן-מסר:
	
	הביטוי "מינהלת" הוא בעל אופי ניהולי. 

היו"ר אברהם פורז:

	הכל טוב ויפה, אבל לא מבינים אם זה כן רשות או לא רשות.

חנן מלצר:

	בכל התפיסות האלה הרעיון הוא שהרשות הזאת לא תהיה חלק ממשרד ממשלתי. בשביל מה קמו הרשויות האלה? אם ניקח לדוגמה את "בזק", לממשלה יש אינטרסים כרגולטור, כצרכן הכי גדול וכבעל מניות. באו ואמרו "נקים רשות כזאת שבפניה גם הממשלה, עם כל כבודה, תהיה כמו כל אחד אחר". היא לא יכולה להיות חלק מהמשרד הממשלתי. בכל המקומות בעולם, גם במישור האקדמי וגם במישור הפרקטי, כשמקימים רשות כזאת היא מתפקדת כרשות נפרדת. 

דוידה לחמן-מסר:

	עדיין יש אחריות מיניסטריאלית. אנחנו על ידי כך שאמרנו "במשרד התשתיות" התכוונו להראות שזה לא עב"מ.

היו"ר אברהם פורז:

	תגידי, מה יקרה אם נמחוק את המילים "במשרד התשתיות"?

דוידה לחמן-מסר:

	אני מבקשת לחזור עם עמדת ממשלה. שר התשתיות הוא השר האחראי לענייני המשרד. איפה הסעיף התקציבי שלו? בתקציב משרד התשתיות.

דרורה ליפשיץ:

	הממונה על הסעיף התקציבי הוא יו"ר הרשות.

דוידה לחמן-מסר:

	טנה שפניץ ואני עוסקות עכשיו בנסיון לבסס את המודלים החדשים עם המודלים הישנים. אומר נציב שירות המדינה "אין דבר כזה יחידות שהן לא משרד ממשלתי". היחידה הזאת שאתם אומרים שהיא לא חלק ממשרד ממשלתי לא קיימת.

היו"ר אברהם פורז:

	זה חייב להיות כתוב בחוק, או שזאת יכולה להיות החלטת ממשלה?

דוידה לחמן-מסר:

	תן לנו, בבקשה, לחזור עם עמדה מתואמת. 



היו"ר אברהם פורז:

	נכון לרגע זה המילים "במשרד התשתיות הלאומיות" נמחקות. אני יודע שרשות החברות הממשלתיות היא לא תאגיד נפרד והרשות להגבלים היא לא תאגיד נפרד.

דוידה לחמן-מסר:

	אבל רשות החברות היא במשרד ראש הממשלה.

היו"ר אברהם פורז:

	רשות החברות הממשלתיות יכולה לעבור מחר לאוצר או לאיזה שר שממונה על האנרגיה האטומית.

דוידה לחמן-מסר:

	איכפת לך לכתוב שזה במשרד ממשלתי?

היו"ר אברהם פורז:

	לא. 

אתי בנדלר:

	מאיפה אנחנו למדים שמדובר כאן ביחידה ממשלתית ולא במשהו נפרד?

היו"ר אברהם פורז:

	משום שאני לא כותב שהרשות היא תאגיד כשר לכל זכות או פעולה משפטית.

אתי בנדלר:

	אני לא בטוחה שיש צורך לכתוב את זה. 

היו"ר אברהם פורז:

	בנאום במליאה אני אסביר שלא כתבנו שהרשות היא תאגיד כשר לכל זכות או פעולה משפטית, משום שזה איננו תאגיד על פי דין אלא חלק משירות המדינה, כלומר גוף נפרד במסגרת השירות הממשלתי שאת המיקום שלו הממשלה תקבע מעת לעת. אני לא מונע מהממשלה להחליט שהאבא של הרשות הזאת הוא שר התשתיות, אבל אם, בבוא העת, יחליטו לתת לשר אחר להיות ממונה, יצטרכו לבוא לפה לתקן את החוק. הממשלה מעת לעת תחליט מי השר הממונה.

דוידה לחמן-מסר:

	אני בטוחה שרשות החשמל היתה מתעלפת מזה שחברת החשמל הציעה לצרף את רשות החשמל לרשות הגז. אני רוצה לחזור עם עמדת ממשלה לגבי השאלה: האם הממשלה רשאית לעשות ברית הרשויות בלי לעשות שינויי חקיקה.

היו"ר אברהם פורז:

	נדבר על זה. הלאה.


ורדית רז:

	(ב) "תפקידי הרשות, למעט אלה שיוחדו למועצה, למנהל או לממונה, יבוצעו בידי המנהל באמצעות עובדי הרשות".

היו"ר אברהם פורז:

	הלאה.

ורדית רז:

	55. "תקציב רשות הגז הטבעי ייקבע בחוק התקציב השנתי בסעיף תקציב נפרד כמשמעותם בחוק יסודות התקציב, התשמ"ה-1985; הממונה על סעיף התקציב יהיה מנהל הרשות".

היו"ר אברהם פורז:

	הלאה.

ורדית רז:

	56. "לצורך ביצוע הוראות חוק זה מורשה מנהל הרשות, יחד עם חשב הרשות, לייצג את הממשלה בעסקאות כאמור בסעיפים 4 ו-5 לחוק נכסי המדינה, התשי"א-1951, למעט עסקאות במקרקעין, ולחתום בשם המדינה על מסמכים הנוגעים לעסקאות כאמור".

היו"ר אברהם פורז:

	טוב, הלאה.

ורדית רז:

	57 (א) "הממשלה תמנה, לפי הצעת השר בהתייעצות עם שר האוצר, מנהל לרשות הגז הטבעי; המנהל יהיה עובד המדינה."  

היו"ר אברהם פורז:

	האם זה מאפשר לחתום הסכם העסקה מיוחד?

דרורה ליפשיץ:

	זה חוזה לפי תנאי המדינה של שכר בכירים או שכר מנכ"ל, לפי מה שיחליטו.

היו"ר אברהם פורז:

	לא שאני רוצה לבזבז כסף ציבורי, אבל אני יודע שיש בעיה רצינית להביא אנשים טובים בגלל הבעיות האלה.

דוידה לחמן-מסר:

	אני מציעה שאת סוגיית שכר הבכירים בשירות הציבורי לא נפתור על גב הנושא של מנהל רשות הגז. 



היו"ר אברהם פורז:

	אני מאשר את זה כרגע, אף על פי שזה פרובלמטי. אולי יצטרכו לשנות את הסעיף.

דוידה לחמן-מסר:

	אני מבקשת להזמין את נציב שירות המדינה אם יש כוונה לשנות את הסעיף הזה. אני לא מכירה חוק במדינת ישראל שקובע מהם התנאים של עובד מדינה ספציפי ובתפקיד מסויים.

ורדית רז:

	(ב) "המנהל יהיה אזרח ישראל ותושב ישראל, בעל תואר אקדמי באחד המקצועות האלה: כלכלה, ראיית חשבון, מינהל עסקים, הנדסה או מקצוע אחר בתחום משק האנרגיה, ובעל ניסיון מצטבר של חמש שנים לפחות במקצוע כאמור".

חנן מלצר:

	עריכת דין אין שם.

דוידה לחמן-מסר:

	הוא ממש לא מתאים.

חנן מלצר:

	אם דידי, למשל, תירצה להגיש מועמדות יגידו לה שהיא פסולה.

היו"ר אברהם פורז:

	היא יכולה לפי הסייפה.

דרורה ליפשיץ: 

	אם אתה רוצה שדידי תתמודד צריך לתקן את הסעיף.

דוידה לחמן-מסר:

	עריכת דין הוא מקצוע שנותן שירותים לבעלי הידע. בראש הרשות חייב לעמוד אדם שמבין בתחום.

היו"ר אברהם פורז:

	למה?

דוידה לחמן-מסר:

	רואה חשבון מבין בקריאת דוחות כספיים. 

היו"ר אברהם פורז:

	גם עו"ד שלמד במסלול המשולב.




דוידה לחמן-מסר:

	אני מציעה לא להוסיף עו"ד. תפקידי הרשות זה לא החלטות שיפוטיות, זה לא החלטות על חקירה, תפקידי הרשות זה מחירים, רגולציה ואמות מידה.

אברהם פורז:

	מהנדס לא יכול להתמודד?

דוידה לחמן-מסר:

	תוסיף מהנדס.

חנן מלצר:

	הרבה עו"ד מבינים בכלכלה. נתתי את הדוגמה של דידי מתוך זהירות וכבוד למוסד המחוקק. תראו מה אתם עושים. איך אפשר לא לתת לעו"ד להתמודד?

דוידה לחמן-מסר:

	הוא ממש לא מתאים. 

חנן מלצר:

	מנכ"ל של אחת מהקבוצות המתחרות הוא עו"ד במקצועו.

דוידה לחמן-מסר:

	במקרה.

חנן מלצר:
	
	אז למה למנוע ממנו להגיש מועמדות?

דוידה לחמן-מסר:

	פורז, זה עקרוני לנו שבראש רשות רגולציה יעמוד אדם מהתחומים שאמרנו. נקודת המוצא היא המקצוענות. לרשות הזאת יהיה יועץ משפטי. 

היו"ר אברהם פורז:

	ויועץ הנדסי לא יהיה לה? ורואה חשבון לא יהיה לה?

דוידה לחמן-מסר:

	הוא צריך לקרוא את הדוחות. עו"ד לא מבין כלום.

היו"ר אברהם פורז:

	מר מלצר, קיבלתי את עמדתך.



דוידה לחמן-מסר:

	אנחנו מבקשים הסתייגות מטעם הממשלה.

דרורה ליפשיץ:

	ברשות לשירותים ציבוריים חשמל הכישורים זה לא משפטן.

היו"ר אברהם פורז:

	שוועדת המינויים לא תמנה עו"ד שאין לו כישורים. יכול להיות שיש מקצועות נוספים שצריך להוסיף. למה אתם מצמצמים את הרשימה עד כדי כך?

דוידה לחמן-מסר:

 	כי אנחנו רוצים אנשים רציניים. 

היו"ר אברהם פורז:

	ניהול זה הדבר הכי חשוב. פעם אחת אתה מנהל חברת תעופה ופעם שנייה אתה מנהל מפעל מזון. המנכ"ל של "יס", שהיה פה עשרות שעות, מכר לפני זה קוטג'. 

דוידה לחמן-מסר:

	יש לו תואר בכלכלה. אברהם, אל תהרוס לנו את הרשויות האלה.

היו"ר אברהם פורז:

	אני לא הורס.

דוידה לחמן-מסר:

	אדם שגמר אתמול כלכלה לא יכול להיות ראש רשות הגז בגלל שהשר רוצה למנותו. אנחנו מבקשים 5 שנות נסיון. האדם הזה מקיים פונקצית פיקוח כלפי הגופים החזקים במשק.

היו"ר אברהם פורז:

	האינטגרטי חשוב. הוא צריך לעבור את הוועדה של השופט?

דוידה לחמן-מסר:

	הוא צריך לעבור את ועדת הולנדר.

היו"ר אברהם פורז:

	ועדת הולנדר נותנת לכל מינוי פוליטי לעבור? למה אדם שיש לו נסיון בניהול ולא התמחה בתחום האנרגיה..?

דוידה לחמן-מסר:

	אז הוא נכנס לכלכלה.



היו"ר אברהם פורז:

	אהוד ברק לא היה יכול להתקבל כי יש לו תואר במתמטיקה.

דוידה לחמן-מסר:

	אז תכתוב מתמטיקה. בוא נוריד עו"ד ונוסיף תואר במתמטיקה.

היו"ר אברהם פורז:

	ביבי, שיש לו תואר באדריכלות לא יכול להתקבל.

דוידה לחמן-מסר:

	אדריכלות לא שייכת לכאן.

חנן מלצר:

	ראש ממשלה הוא יכול להיות, מנהל רשות הוא לא יכול.

היו"ר אברהם פורז:

	לא שהוא לא יכול להיות, הוא לא יכול להתמודד.

דוידה לחמן-מסר:

	אנחנו רצינו גורם מקצועי, שיכול להיות רגולטור עם עמדה וכוח כלפי הגופים הרבים שהוא מפקח עליהם.

היו"ר אברהם פורז:

	אני בכל זאת מוסיף את מקצוע המשפטים. אם הממשלה רוצה היא יכולה להגיש הסתייגות.

ורדית רז:

	(ג) "הודעה על מינוי המנהל תפורסם ברשומות".

עמית מור:

	אני מציע להוסיף בסעיף 57(א) שתנאי העסקה של המנהל לרשות הגז הטבעי יהיו תנאי מנכ"ל.

היו"ר אברהם פורז:

	לא צריך.

ורדית רז:

	58(א) "המנהל ימונה לתקופה של חמש שנים וניתן לחזור ולמנותו, ובלבד שלא יכהן יותר משתי תקופות כהונה רצופות".



היו"ר אברהם פורז:

	למה?

שרון גלעד:

	כי אם אתה עובד יותר מידי עם השוק הזה אתה גם נהיה קרוב יותר אליו. 

דוידה לחמן-מסר:

	יש פה דילמת המפוקח והמפקח. 

היו"ר אברהם פורז:

	באיזה חיקוקים אומרים שאי אפשר למנות לתקופה נוספת? אני מציע לכתוב: "אין למנותו לתקופת כהונה שלישית אלא באישור הממשלה". 

דוידה לחמן-מסר:

	ועדת שמגר הציעה קדנציות. הממשלה החליטה לקבל את המלצות ועדת שמגר. 

היו"ר אברהם פורז:

	אני עוזב את זה כרגע, למרות שדעתי לא נוחה.

ורדית רז:

	(ב) "כהונת המנהל תפקע לפני תום התקופה שלה מונה בהתקיים אחד מאלה: (1) התפטר במסירת כתב התפטרות לממשלה; (2) נבצר ממנו דרך קבע למלא את תפקידו, והממשלה, על פי הצעת השר, העבירה אותו מכהונתו בהודעה בכתב; (3) הורשע בעבירה אשר מפאת חומרתה או נסיבותיה אין הוא ראוי לכהן כמנהל; (4) הועבר מתפקידו או פטר לפי חוק שירות המדינה (משמעת), התשכ"ג- 1963 (בסעיף זה – חוק המשמעת) (ג) הושעה המנהל לפי חוק המשמעת, ימונה לו ממלא מקום לתקופת ההשעיה, והוראות סעיף 57 יחולו לעניין המינוי".

חנן מלצר:

	מה זה "התפטר במסירת כתב התפטרות לממשלה"? אפשר לחשוב שהוא שר.

דוידה לחמן-מסר:

	אנחנו מקבלים את התיקון. 

היו"ר אברהם פורז:

	"התפטר במסירת כתב התפטרות".

ורדית רז:

	59(א) "השר ימנה, על פי הצעת המנהל, ממונה על הבטיחות מבין עובדי הרשות. (ב) הממונה יהיה בעל תואר אקדמי במקצוע ההנדסה או במקצוע אחר בתחום הבטיחות במשק האנרגיה, ובעל ניסיון מצטבר של ארבע שנים לפחות במקצוע כאמור".




אתי בנדלר:

	ורדית, מה זה "בתחום הבטיחות במשק האנרגיה"?

שוקי שטרן:

	בטיחות של מתקנים במשק האנרגיה.

אתי בנדלר:

	יש תואר אקדמי כזה?

היו"ר אברהם פורז:

	למה צריך את הניסיון? 

שוקי שטרן:

	הוא צריך לאכוף את כל כללי הבטיחות על כל הפועלים בתחום התשתית. 

היו"ר אברהם פורז:

	כמה אנשים יש שעוסקים בתחום הזה?

שוקי שטרן:

	זאת באמת בעיה, אבל אי אפשר להעסיק מישהו שאין לו הכשרה בעניין. 

היו"ר אברהם פורז:

	לא צריך ניסיון מצטבר של 4 שנים.

שרון גלעד:

	אתה תראה אחר כך שיש לו סמכויות לתת הוראות לחברה בעלת הרישיון.

היו"ר אברהם פורז:

	בסדר, אבל כמה אנשים יש להם נסיון של 4 שנים בתחום? 

אתי בנדלר:

	אין תואר בתחום הבטיחות במשק האנרגיה.

היו"ר אברהם פורז:

	רבותי, למה השר ממנה את הממונה על הבטיחות?

שוקי שטרן:

	כי הוא בעל תפקיד חשוב ביותר.



היו"ר אברהם פורז:
	
	המנהל ממנה. איזו מן היררכיה זאת? לא הגיוני. 

אתי בנדלר:

	הם רוצים שמינוי כזה יקבל עוד אישור או התייעצות עם מישהו מלמעלה.

היו"ר אברהם פורז:

	המנהל ימנה על דעת המועצה.

דרורה ליפשיץ:

	המנהל הוא עובד מדינה. עובדי מדינה לא ממנים.

היו"ר אברהם פורז:

	מאחר שהרשות היא גוף עצמאי אני מניח שהיא תפרסם מכרז למשרה הזאת. אני מניח שאת התקן הנציבות תקבע. תהיה ועדת מכרזים בתוך הרשות, לא? 

דרורה לפישיץ:

	כאן אני לא יודעת.

היו"ר אברהם פורז:

	הכי הגיוני, כי המנהל שמכיר את העניין יודע איזה עובד הוא צריך. צריכה להיות ועדת מכרזים מקרב הנהלת הרשות.

אתי בנדלר:

	המנהל, בהתייעצות עם המועצה נשמע לי מצויין, ובסעיף קטן (ב) נכתוב "או במקצוע אחר בתחום משק האנרגיה".

היו"ר אברהם פורז:

	בסדר גמור. תעזבו את הניסיון המצטבר.

אתי בנדלר:

	אני מוחקת את המילה "בטיחות".

היו"ר אברהם פורז:

	"המנהל יהיה בעל תואר אקדמי במקצוע ההנדסה או במקצוע אחר בתחום הבטיחות או האנרגיה".

אתי בנדלר:

	איזה מקצוע אקדמי יש לך בתחום הבטיחות?

שוקי שטרן:

	ניסיון בתחום הבטיחות במשק האנרגיה יש. חובה שלאיש הזה שיבוא לפה ויכתיב לכל המערכת את הבטיחות יהיה ניסיון בתחומים האלה.

אתי בנדלר:

	כמה עוד כאלה יש במדינת ישראל?

שוקי שטרן:

	אין הרבה. אני לא יודע אם יש תואר, את זה צריך לבדוק.

היו"ר אברהם פורז:

	אחד שלא עסק בבטיחות אלא עסק בייצור ויודע איך מייצרים הכל.

שוקי שטרן:

	החלוקה בהרבה מקומות, בהרבה חברות היא מי שמתמחה בנושא הבטיחות..

היו"ר אברהם פורז:

	אתם מכניסים את עצמכם למצב שמספר המועמדים יהיה מצומצם.

שוקי שטרן:

	אנחנו לא רוצים שיופיע מישהו שלא מכיר את נושא הבטיחות.

היו"ר אברהם פורז:

	אם אתה מומחה בתחום הובלת גז, היית מנכ"ל חברת גז בחו"ל, אתה פסול? "הממונה יהיה בעל תואר אקדמי במקצוע ההנדסה או בתחום משק האנרגיה או בתחום כאמור". תעזבו את הניסיון. 

דוידה לחמן-מסר:

	האם מוסכם עליך שיהיה ממונה על בטיחות? כל היתר לא רלוונטי. בוא נעזוב את זה. אם מישהו יחליט למנות בן אדם ללא ניסיון כממונה על בטיחות, אז זה יהיה לא בטיחותי. בוא נסכים שברשות יהיה ממונה על בטיחות. 

היו"ר אברהם פורז:
	
	על זה הסכמנו, אבל הם קובעים תנאי סף.

דוידה לחמן-מסר:

	תעזבו את תנאי הסף.

דרורה ליפשיץ:

	דידי, בואי נחשוב על זה עד הפעם הבאה.



היו"ר אברהם פורז:

	הפשרה כרגע היא שזה בתחום האנרגיה ונדרש ניסיון מצטבר של 3 שנים בתחומים כאמור.

ורדית רז:

	(ג) "הממונה יטפל בנושא בטיחות משק הגז הטבעי כאמור בפרק ז' ובחוק הגז (בטיחות ורישוי), וימלא את התפקידים שהוטלו עליו לפי חוק זה ולפי כל דין אחר. 60. עובדי הרשות יהיו עובדי המדינה והם יכללו סגל מקצועי של בעלי השכלה וניסיון בתחומי הכלכלה, ראיית חשבון, הנדסה ומקצועות אחרים בתחום משק האנרגיה".

היו"ר אברהם פורז:

	מספיק רואה חשבון אחד. תסתפקו במשפט "עובדי הרשות יהיו עובדי המדינה". 

רנל יופה-כהן:

	אנחנו מבקשים שיהיה סעיף שיאמר "שתעריף שישולם לידי ספק חשמל בהתאם להוראות חוק זה, יוכר במלואו על ידי רשות השירותים הציבוריים חשמל לצורך קביעתם לפי סעיף 31 לחוק משק החשמל 1996".

היו"ר אברהם פורז:

	מה זה? אנחנו לא נשלול מרשות השירותים הציבוריים חשמל את שיקול הדעת שלה, ולא נכפה עליה הר כגיגית לא כך ולא אחרת.

רנל יופה-כהן:

	יש גם חוות דעת של היועץ המשפטי לממשלה בנושא מאוד דומה. 

היו"ר אברהם פורז:

	אני לא אכניס את זה לחוק.

רנל יופה-כהן:

	היועץ המשפטי המליץ שיהיה נציג של רשות החשמל בתוך ועדת המכרזים, שמוקמת על פי חוק זה לצורך תעריף ההולכה. מדוע? אנחנו מתבקשים להכנס לחוזים ארוכי טווח ומראש לבקש אישור של הרשות. הרשות סירבה להכיר לחברת החשמל, אז היועץ המשפטי לממשלה כתב חוות דעת ואמר "כאשר בחוק, כמו חוק משק החשמל, יש חובה לרכוש חשמל מיצרנים פרטיים, הרשות חייבת להפעיל.

היו"ר אברהם פורז:

	תגישו עתירה נגד הרשות.

רנל יופה-כהן:

	אנחנו מרוצים מההחלטה הזאת של היועץ המשפטי, אבל משרד התשתיות בא ואמר "אנחנו עושים אנלוגיה בין מה שנקבע לבין תעריף ההולכה".



היו"ר אברהם פורז:

	גברתי, יש דברים שלא יכולים להיכתב בחוק. אם אתם חושבים שהחלטת הגוף המפקח עליכם נגועה באי סבירות, יש לכם דרכים לפעול: לפנות לשר הממונה, לפנות לבית המשפט. אני לא יכול לכתוב בחוק שאני שולל סמכויות מהסמכות המפקחת עליכם. 

אלון רווה:

	אנחנו רואים אצל הלקוח הכי גדול שלנו, שהוא מתמודד בין שתי רשויות בנושא הזה. צריך לחשוב על פתרון יצירתי, שלי אין אותו כרגע, שפותר את בעיית החפיפה.  

היו"ר אברהם פורז:
	
	יש הנחה שכל רשות פועלת בסבירות, ואם לא יש בתי משפט. אם תתעורר מחלוקת, לפי דעתי השרים צריכים להתערב.

דוידה לחמן-מסר:

	לשרים אין סמכות, לקחנו מהם.

היו"ר אברהם פורז:

	השר לא צריך סמכות. אם שר רוצה שמשהו יקרה זה בדרך כלל קורה.

שרון גלעד:

	הבעיה כמעט לא קיימת, כי רשות החשמל צריכה לקבוע את התעריפים בהתאם לעיקרון העלות. היא יכולה לא להכיר במשהו כאשר היא חושבת שבעל הרשיון עושה משהו מעבר לנדרש. 

היו"ר אברהם פורז:

	אני לא יכול לקבוע את זה סטטוטורית. הבעיה קיימת, אבל אי אפשר לקבוע את זה סטטוטורית.

חנן מלצר:

	חברת חשמל ביקשו מאיתנו לתת תעריף להולכה, ואכן נתנו תעריף. בוא נשאיר שהתעריף של ההולכה שייקבע יהיה הרבה יותר גבוה מהתעריף שאנחנו הצענו..

היו"ר אברהם פורז:

	ברור כי שם יש סיבסוד צולב.

חנן מלצר:

	תבוא חברת החשמל ותגיד "מאחר וקיבלתם הצעה בתעריף הרבה יותר נמוך, כי אז אנחנו מכירים רק באותו תעריף וכל הדלתא לא תחשב". אדוני אומר שיש סיבסוד צולב. גם זה ניתן לבחינה.

דרורה ליפשיץ:

	חברת חשמל יודעת את הדרך איך לתקוף בבתי משפט את הרשות לשירותים ציבוריים. 

היו"ר אברהם פורז:

	מר מלצר, אי אפשר להכניס את זה סטטוטורית.

חנן מלצר:

	אני לא מסכים לפתרון שהיא מציעה, אבל הבעיה שהיא אומרת היא בעיה אמיתית.

היו"ר אברהם פורז:

	אני מסכים שהבעיה היא אמיתית אבל החיים יפתרו אותה.

דוידה לחמן-מסר:

	פעם אמר הנשיא ברק "שכל סמכות צריכה להיות מופעלת בסבירות ובתום לב". 

ורדית רז:

	61 (א) "השרים ימנו לרשתו מועצה לענייני משק הגז הטבעי; חברי המועצה יהיו אזרחי ישראל ותושביה. (ב) המועצה תקבע אמות מידה לשירות, תאשר תעריפים ותמלא את התפקידים האחרים שהוטלו עליה בחוק זה. (ג) חברי המועצה הם: (1) המנהל, והוא יהיה יושב ראש המועצה; (2) נציג שר האוצר מקרב עובדי משרדו; (3) נציג שר התשתיות הלאומיות מקרב עובדי משרדו; (4) שני נציגים מקרב הציבור, שהם בעלי תואר אקדמי באחד המקצועות האלה: כלכלה, ראיית חשבון, מינהל עסקים, הנדסה, משפטים, או מקצוע אחר בתחום משק האנרגיה, שלהם ניסיון מצטבר של חמש שנים לפחות באחד מן המקצועות האמורים".

היו"ר אברהם פורז:

	למה השרים ממנים ולא הממשלה?

דרורה ליפשיץ:

	כי זה לא צריך להיות מינוי ממשלתי.

היו"ר אברהם פורז:

	מי זה? שר האוצר ושר התשתיות?

ורדית רז:

	כן.

דוידה לחמן-מסר:

	אבל המנהל מתמנה על ידי הממשלה.

היו"ר אברהם פורז:

	אני רוצה שזה יהיה שרים באישור הממשלה.

ורדית רז:

	62 (א) "המנין החוקי בישיבת המועצה הוא רוב חבירה, ובהם היושב ראש. (ב) החלטות המועצה יתקבלו ברוב דעות של החברים הנוכחים המצביעים באותה ישיבה, ובהם ראש המועצה; היו הדעות שקולות, תכריע דעת היושב רש המועצה. (ג) חבר המועצה שעשוי להיות לו ענין, במישרין או בעקיפין, בנושא העומד לדיון במועצה, יודיע על כך בכתב ליושב ראש המועצה, מיד לאחר שנודע לו כי הנושא האמור עומד לדיון, ולא יהיה נוכח בדיוני המועצה באותו נושא; עשוי להיות עניין כאמור למנהל, יודעי על כך בכתב לשר, והשר ימנה מקרב עובדי משרדו ממלא מקום למנהל לדיוני המועצה באותו נושא. (ד) המועצה תקבע לעצמה את דרכי עבודתה ונוהלי דיוניה, ככל שלא נקבעו לפי חוק זה". 63. "על המועצה ועל חברי המועצה ומינוים, למעט המנהל, יחולו הוראות סעיפים 22(ד) ו(ה), 23(א) ו-26 עד 29 לחוק משק החשמל, בשינויים המחוייבים".

היו"ר אברהם פורז:

	רבותי, חברת החשמל היא חברה שזקוקה לתהליך הבראה רציני, משום שהיא גוף מונופוליסטי שהרבה חוגגים שם, בעיקר עובדי החברה. היה צריך להפריד את ההולכה מהייצור: ההולכה היתה צריכה להיות בידי חברה אחת, הייצור היה צריך להיות בחברה אחרת.

דרורה ליפשיץ:

	תשתית משפטית יש, המציאות בשטח היא אחרת.

ורדית רז:

	64. (א) "הרשות תפרסם ברבים את אלה: (1) תעריפים וכללים לעניין תעריפים שאישרה המועצה לפי חוק זה; (2) הסברים בדבר אופן קביעת התעריפים; (3) אמות מידה שקבעה המועצה לפי חוק זה ;(4) כללים, והחלות אחרות של המועצה, המנהל והממונה שיש בהן עניין לציבור. (ב) פרסומי הרשות יהיו בדרך שתקבע המועצה, ובלבד שתעריפים ואמות מידה כאמור בסעיף קטן (א) (1) ו-(3) יפורסמו גם ברשומות".

היו"ר אברהם פורז:

	אני רוצה שהפירסומים יהיו כפי שתקבע המועצה באישור השר.

דרורה ליפשיץ:

	אחרי שהוצאת את זה מהתשתיות, רק את הפירסום אתה רוצה לתת לשר?

היו"ר אברהם פורז:

	איך אני קובע שלא יפרסמו את זה ב"לוח הכפול" באותיות מיקרוסקופיות.

דרורה ליפשיץ:

	אתה אמרת שהמועצה פועלת בסבירות.

היו"ר אברהם פורז:

	אתם צודקים, ההנחה היא שהם פועלים בסבירות.

ורדית רז:

	(ג) "פרסומי הרשות כאמור בסעיף קטן (א) וכן רישיונות והיתרים שניתנו לפי חוק זה יועמדו לעיון הציבור במשרדי הרשות ובמשרדי בעלי הרישיונות הנוגעים בדבר".

היו"ר אברהם פורז:

	צריך לכתוב ב(א) "במועדים שייקבעו מראש". זה אגרה?

אתי בנדלר:

	לא.

היו"ר אברהם פורז:

	אני לא רוצה שמישהו שרוצה להתנכל יוכל לבוא ולשגע את החבר'ה.

דרורה ליפשיץ:

	צריך לבדוק את זה.

היו"ר אברהם פורז:

	למי יש עניין לעיין ברשיונות האלה?

שוקי שטרן:

	צרכנים.

היו"ר אברהם פורז:

	אתם תנסחו את הסעיף כך שיהיה כתוב (א) "במועדים שייקבעו" (ב) "הרשות רשאית לקבוע אגרה אם יהיה ניצול לרעה". איגוד צרכנים יכול להחליט שהם רוצים לשגע את המערכת. צריך למנוע את האפשרות של מצב כזה. המשך יבוא.

הישיבה ננעלה בשעה 13:40
















































	














	








































	 


















 










































	








	









